CAMARA DE

COMPTOS

DE NAVARRA

NAFARROAKO

KONTUEN

GANBERA

Nafarroako ubidearen eremu ureztagarria

2015eko iraila

Aurkibidea

ORRIALDEA

[I. Sarrera 3](#_Toc442258252)

[II. Nafarroako ubidearen eremu ureztagarria 4](#_Toc442258253)

[III. Helburua eta norainokoa 7](#_Toc442258254)

[IV. Mugak 8](#_Toc442258255)

[V. Ondorio orokorrak eta gomendioak 10](#_Toc442258256)

[V.1 Ondorioak 10](#_Toc442258257)

[V.2. Gomendioak 13](#_Toc442258258)

[VI. Aztertutako alderdiei buruzko iruzkinak 13](#_Toc442258259)

[VI.1. Azpiegituren kostua dela eta 14](#_Toc442258260)

[*Vl.1.1. Itoizko urtegia* 14](#_Toc442258261)

[*Vl.1.2. Nafarroako ubidea* 16](#_Toc442258262)

[*Vl.1.3. Nafarroako ubidearen eremu ureztagarria* 18](#_Toc442258263)

[*Vl.1.4. Lur-zatietan ureztaketa jartzea* 19](#_Toc442258264)

[*Vl.1.5. Ureztaketak erabiltzaileentzat duen kostua.* 20](#_Toc442258265)

[VI.2. Emaitzak 21](#_Toc442258266)

[*Vl.2.I. Lur-zatien bilakaera* 22](#_Toc442258267)

[*Vl.2.2. Ur kontsumoa* 23](#_Toc442258268)

[*Vl.2.3. Laboreen bilakaera* 25](#_Toc442258269)

[*Vl.2.4. Lortutako emaitzak* 30](#_Toc442258270)

[*Vl.2.4.1. Nekazaritza-produkzioaren balioa* 30](#_Toc442258271)

[*Vl.2.4.2. Lortutako etekinak* 33](#_Toc442258272)

[*Vl.2.4.3. Enpleguaren gaineko eragina.* 37](#_Toc442258273)

[*Vl.2.4.4. Udalen diru-sarrerak* 41](#_Toc442258274)

[Vl.3. Ureztatzearen kostuaren alderaketa 42](#_Toc442258275)

[Behin-behineko txostenari aurkeztutako alegazioak 44](#_Toc442258276)

[Behin-behineko txostenari aurkeztutako alegazioei Kontuen Ganberak emandako erantzuna 45](#_Toc442258277)

I. Sarrera

2014ko apirilaren bian, Nafarroako Parlamentuko Eledunen Batzarrak eskatuta, Nafarroako Kontuen Ganberan sartu zen atxiki gabeko foru parlamentari batek egindako eskaera, txosten bat egin genezan Nafarroako Ubidearen eremu ureztagarrian egindako inbertsioari, espero diren etekinei eta betetze-mailari buruz. Eskaerak bi helburu handi planteatzen ditu: laboreak ureztatzeko behar diren azpiegituren guztizko kostuak ezagutzea; eta ekoizpenei, enpleguari eta abarrekoei dagokienez espero diren eta erdietsi diren etekinak ezagutzea.

Halaber, plantatzen du ureztalur hauek daukaten kostua Ebroko ibai arroko beste ureztalur batzuen kostuarekin alderatzea.

Eskari hori betetze aldera, Kontuen Ganberaren fiskalizazio programan sartu zen lan hori egitea.

Txostenak bost atal ditu, sarrera honetaz gainera. Bigarrenean, labur azaltzen dira Nafarroako Ubidearen eremu ureztagarriaren ezaugarri nagusiak. Hirugarrenean, lanaren helburua eta norainokoa azaltzen dira; laugarrenean, berriz, txostenaren mugei buruzko iruzkina ageri da. Bosgarrenean, egindako lanetik heldu diren ondorio eta gomendio nagusiak jasotzen dira. Seigarrenean, azkenik, aztertutako alderdiak garatu eta iruzkintzen dira.

Azterketa-lana 2014ko azarotik 2015eko maiatzera egin zuen auditoriako bi teknikarik eta auditore batek osatutako lantaldeak, Ganberako zerbitzu juridiko, informatiko eta administratiboen laguntzarekin.

Nafarroako Ubidearen eremu ureztagarriari buruzko gai batzuk Kontuen Ganberaren honako txosten hauetan aztertu dira:

* Bideko autobiatik, Nafarroako ubideko eremu ureztagarrietatik eta funtzionarioen montepiotik etorkizunean sortuko diren gastuak (2007ko iraila).
* Itzaleko bidesaria (2014ko abendua).
* Nafarroako ubideak ureztatuko duen eremuko zabalpenaren esleipena (2015eko martxoa).
* Itzaleko bidesariari buruzko aholku txostena (2010eko ekaina).

Lan hau egiteko eman diguten laguntzarengatik, eskerrak eman nahi dizkiegu honako hauetako langileei: INTIA enpresa publikoa, Sustapen Departamentua, Landa Garapeneko, Ingurumeneko eta Toki Administrazioko Departamentua, Gizarte Segurantza, Trabajos Catastrales de Navarra (Tracasa) enpresa eta Ubideko Ureztatzaileen Elkartea.

II. Nafarroako ubidearen eremu ureztagarria

Bat baino gehiago dira ubidearen eragin-eremuan dauden lurrak ureztatzeko beharrezkoak diren obrak: Itoizko urtegia, Nafarroako ubidea, eremu ureztagarriko sistema orokorrak eta, azkenik, lur-zatietan hainbat ureztatze-sistema ezartzea.

Itoizko urtegia XX. mendeko azken urteetan egin zen, eta Irati ibaia, Ebro ibaiaren ibaiadarra, erregulatzen du. 418 hektometro kubikoko urtegi-edukiera dauka, eta haren exekuzioa eta finantzaketa Estatuak egin zuen, Ebroko Konfederazio Hidrografikoaren bitartez. Nafarroako Gobernuak zenbait azpiegitura osagarri (errepideak) egin ditu.

Nafarroako Ubidearen eraikuntzaz eta ustiaketaz –uztailaren 8ko 22/1997 Legearen bidez interes orokorrekotzat deklaratutako proiektua– Estatuko “Canal de Navarra, S.A.” (Canasa) enpresa arduratzen da. Haren kapitalean Estatuak zein Nafarroako parte hartzen dute “Aguas de las Cuencas de España, S.A.” sozietateen bitartez, kapitalaren ehuneko 60arekin, eta Nafarroako Enpresa Korporazio Publikoa, S.L.U.k gainerako ehuneko 40arekin.

Ubideak 170 km-ko luzera aurreikusia du, eta ura Itoiztik Ablitas herriraino eramanen du; horrek aukera emanen du 53.000 hektarea inguru ureztatzeko. 2007ko abenduaren 31n, jarduketa-eremua guztira 59.000 hektarea hartzeraino zabaldu zen.

Ubidearen eraikuntzan bi fase zeuden aurreikusita; gaur egun, lehenengoa egin da, Aragoi ibairainokoa, eta aukera ematen du 22.500 hektarea inguru ureztatzeko eta Iruñeko eta Mairagako mankomunitateak urez hornitzeko.

Bigarren fasea egiteari ekin gabe, lehengo fasearen zabalpen bat proiektatu da, Arga eta Ega ibaien lurraldeetara zuzendua; zabalpen horrek aukera emanen du beste 15.000 hektarea ureztatzeko; horren esleipena 2014ko apirilean egin da.

Hartara, azkenean, aurreikusi diren 59.000 hektarea horiek honela azpibanatzen dira:

* Lehengo fasea: 22.500 hektarea.
* Lehengo fasearen zabalpena: 15.000 hektarea.
* Bigarren fasearen aurreikuspena: 21.500 hektarea.

Eremu ureztagarriko obrekin ura ubidetik finketara eramaten da.

Eremu ureztagarriko lehenengo fasea 30 urtetarako emakida baten bitartez (2006-2036) egin zuen Nafarroako Gobernuak; fase hori hainbat tartetan azpibanatu da, eta tarte horiek pixkanaka hasi dira funtzionatzen 2006tik.

Horretarako, lur-zati berrantolamenduko lanak egin ziren, bai eta behar ziren obra hidraulikoak ere, eta ur-harguneak ezarri ziren; horietako bakoitzak 5 eta 7 hektarea bitarteko azalera ureztatzeko aukera ematen du.

Lur-zatien jabeek, obrak hasi baino lehen, kopuruaren ehuneko 15 ordaindu zuten, eta gainerakoa Gobernuak finantzatu zuen honela azpibanatutako kanon baten bitartez: hektarea bakoitzeko ordainketa finko bat eta ur-kontsumoarengatik beste ordainketa bat, aldakorra.

Enpresa emakidadunarekiko kontratuan, halaber, instalazioen mantentzea sartzen da; mantentze hori jabeek ordaintzen dute kasuko kanonaren bitartez.

Azkenik, jabe bakoitzak, ur-hargunetik abiatuta, instalazioa egin beharra dauka ureztatu beharreko lur-zatietan barna. Logikoa denez, hautatutako sistema (tantaka, ihinztadura) kasuko laborearen araberakoa izaten da, eta finantzaketa jabearen bizkar uzten da; halere, exijitzen diren baldintzen arabera, jabeek nekazaritza-ustiategien hobekuntzarako unean uneko laguntza publikoak eska ditzakete.

Erantsitako planoan ikusten da non dauden Itoizko urtegia, Nafarroako ubidea, eremu ureztagarriaren lehenengo fasea (jada eraikia) eta lehenengo fasearen zabalpena (esleitua), bai eta bigarren fasea ere.



III. Helburua eta norainokoa

Txosten honen helburua da erantzuna ematea arestian aipatutako parlamentu-eskaerari, eta zehazki honako hauek aztertzea:

* Lursailak ureztalur bihurtzeko behar diren azpiegituren kostua.
* Eraldaketa horren ondorioz produkzioan, enpleguan eta udalen diru-sarreretan lortu diren emaitzak.
* Ubideko ureztalurren kostuaren eta bestelako ureztalurren kostuaren alderaketa.

Lehenengo faseko datuetan zentratuko gara, zeren eta hori baita une honetara arte egin dena, ubidearen zabalpena 2014an esleitu baita eta bigarren fasea hasi gabe baitago.

Lan hau egiteko INTIAk eman digun informazioa egiaztatu dugu, eta hura osatu dugu Sustapeneko eta Landa Garapeneko departamentuei informazioa eskatuz, bai eta Tracasa enpresa publikoari, Gizarte Segurantzari eta Ureztatzaileen Elkarteari ere; halaber, azken horretako kideekin bilera batzuk egin ditugu.

Lana Espainiako Estatuko Kanpo Kontroleko Organo Publikoak Koordinatzeko Batzordeak onetsitako eta Kontuen Ganberaren fiskalizazio-eskuliburuan jasotako sektore publikoaren auditoriari buruzko printzipioei eta arauei jarraituz gauzatu da; arau horien barruan, "Fiskalizazio operatiboaren eta haren aplikagarritasunari buruzko oinarrizko printzipioak" izeneko ISSAI-ES 300 araua aplikatu da.

IV. Mugak

Txostena honako alderdi hauek mugatu dute:

* Honelako ezaugarriak dituen azpiegitura baten emaitzak baloratzeko ustiapen-denbora gehiago behar da.
* Alderaketa batzuk egiten zailak dira, zeren eta ez baitakigu zer gertatuko zen, inguruabar jakin batzuetan, azpiegitura existitu izan ez balitz. Esate baterako, nolako uzta lortuko zen lehorteko urte batean.
* Norainoko hau daukan lan batean, ezin dugu landu azpiegitura honek beste esparru batzuetan (nekazaritza-industria) daukan eragina, ez eta zuzeneko eragin-eremuaz kanpoko beste herri batzuetan daukana –halakorik ere bai baitago, zalantzarik gabe–.

Muga zorrotzak ez badira ere, lan honetan kontuan hartu beharreko inguruabar batzuek eragiten dute; besteak beste:

* Azpiegiturak epe luzera egiten dira, eta haietan zenbait erakundek eta partikular askok hartzen dute parte; hori dela eta, datuak hainbat erakundetan daude eta, logikoa denez, ez dira landu irizpide homogeneoak erabiliz eta hainbat urteri buruzkoak dira. Hori guztia kontuan hartu beharrekoa da zenbait kalkulu baloratzeko garaian.
* Alderdi batzuk baloratzeko, zenbatespenak egin behar dira. Hartara, esate baterako, kontsumitutako uraren arabera ordaindu beharreko kanonak eta aldagai batzuen (KPIa) bilakaera, edo Administrazioak jabeei eman diezazkiekeen laguntzak, ustiategietan egiten dituzten inbertsioengatik.

Horri dagokionez, esan beharra dago jada eman diren laguntzak hainbat planen bitartez eman direla eta ez zaizkiola soilik aplikatzen azpiegitura honek egindako inbertsioari, baizik eta onuradunaren ustiapen osoari.

Alderdi horiek guztiek zaildu egiten dute zenbait kalkulu egitea.

* Azterlanetan erabilitako datuak ez datoz beti bat. Hartara, esate baterako, batzuetan urte naturalean kontsumitutako ura erabiltzen da irizpide gisa, eta beste batzuetan, berriz, nekazaritza-kanpainan (urritik irailera) erabili dena. Antzeko zerbait gertatzen da hektareekin, zeren eta desberdinak izaten baitira: ukitutako guztiak, ureztalur bihurtu direnak, landutakoak eta abar; halaber, kontuan hartu beharra dago nolako balorazioa egiten den uzta bikoitza dagoen kasuetan.
* Zenbait alderaketa teoriko hutsak dira. Esate baterako, ekoizpenak alderatzea ubidea egin aurretik zeuden laboreekin lortuko zirenekin, egungo ekoizpen eta prezioak erabiliz.
* Emaitzen balorazioan, eragin berezia dute nekazaritza-produktuen prezioek, zeinak asko aldatzen baitira urtetik urtera; gainera, nekazariak, oro har, haietan eragimena izateko aukera gutxi izaten du.

Hala eta guztiz ere, ulertzen dugu lan honetan aurkezten diren datuek behar adina informazio badaukatela zenbait ikuspuntutatik ureztatzeko azpiegituren eraikuntzaren balorazioari eta haren onurei buruzko hurbilpen bat egiteko.

V. Ondorio orokorrak eta gomendioak

Atal honetan, egindako lanetik ateratzen diren ondorioak aurkeztuko ditugu, bai eta gomendio nagusiak ere.

Ondorioak iruzkintzen hasi baino lehen, honako zehaztapenak egin beharrean gaude.

* Ura ondasun estrategiko bat da, eta etorkizunean are estrategikoagoa izanen da. Horrenbestez, beste gogoeta batzuetan sartu gabe, ur-erreserbak edukitzea positibotzat jo beharra dago.
* Magnitude hau daukan azpiegitura baten eraginak epe luzekoak dira[[1]](#footnote-1), eta epe luzera aztertu behar dira. Errealitate poliedriko bat dira, hainbat aldagaitan eragina duena, eta, horregatik, osotasunean begiratu behar zaie haien emaitzei buruzko balorazio bat egiteko.
* Kostu kuantitatiboak alde batera utzita, kostu kualitatibo batzuk ere badaude, neurtzen oso zailak direnak (herrien desagerpena), pertsona oso gutxiri eragiten diotenak baina azpiegitura honek gizarte osoarentzat daukan eraginarekin konpentsatu behar direnak.

V.1 Ondorioak

1. Azpiegituren haren finantzaketaren multzoaren kostua 1.050,6 milioi eurokoa da, kontuan hartuta hainbat entitate edo administraziok burutu dituztela, eta kontuan hartuta, halaber, jabeak oraindik lur-zatietan ureztatzea jartzen ari direla eta azpiegituretako bat edo beste itzaleko bidesariaren bitartez finantzatzen dela. Honako hau da kostu horren xehakatzea:

Euroak, milioitan

|  |  |  |  |  |
| --- | --- | --- | --- | --- |
|  |  |  | Finantzaketa |  |
| Obra | Kostua | Estatua | Nafarroa | Erabiltzaileak |
| Itoitz[[2]](#footnote-2) | 298,1 | 210,3\* | 87,8 | \* |
| Ubidearen 1. fasea | 486,7 | 146,0 | 97,3 | 243,4 |
| Eremu ureztagarria | 184,6 |  | 170,3 | 14,3 |
| Instalazioa | 81,2 |  | 34,9 | 46,3 |
| Guztira | 1.050,6 | 356,3 | 390,3 | 304 |

\* Estatuak, Itoizko erabiltzaile guztien artean inbertsioaren ehuneko 70 jasanarazten du 50 urtetan zehar. Ubideko ureztalurrek Itoizko kontsumoei esleitutako balioaren heren inguru egiten dute.

Datu horiek direla eta, ondokoak adierazi behar ditugu:

* Ubidearen ehuneko 50 Estatuak eta Nafarroak jarritako kapitalaren bitartez finantzatzen da, eta gainerako ehuneko 50a, berriz, erabiltzaileei jasanarazten zaien kanpoko finantzaketaren bitartez.
* Eremu ureztagarriaren datuak hasierako kostuari dagozkionak dira, zeren eta itzaleko bidesariaren bitartez finantzatu baitzen eta egiazko ordainketak emakidan aurreikusitako aldagaien jokabidearen araberakoa baita.
* Ureztatze-sistema lur-zatietan instalatzearen kostuari buruzko datuak teorikoak dira hektarea guztientzat, instalatutako hektareen kostuen eta Landa Garapeneko Departamentuak emandako diru-laguntzen araberakoak.

Adierazi nahi dugu Itoitz-Nafarroako Ubidea Fundazioak guztira 17 milioi euro egiten duten inbertsioak egin dituela eskualdean; horietatik, Ebroko Konfederazio Hidrografikoak 9,3 milioi jarri ditu eta Fundazioak, berriz, gainerako 7,7ak, Nafarroako Gobernutik eskuratuta. Ganberak, 2015eko abuztuan, horri buruzko txosten bat argitaratu du. Horretara jotzea gomendatzen dugu.

1. Inbertsio eta funtzionamendu-gastu horien zati batek erabiltzaileengan duen eragina urtetik urtera aldatzen da gastuen eta kontsumoen arabera. 2013an, 4.500 m3-ko ur-kontsumoa duen hektarea batek 281,96 euro ordaindu zituela; honela banatzen da kopuru hori:

|  |  |
| --- | --- |
|  | Ehunekoa |
| Ebroko Konfederazio Hidrografikoa | 12 |
| Canasa | 68 |
| Aguacanal | 8 |
| Ureztatzaileen Elkartea | 4 |
| BEZa | 8 |

1. Laboreei dagokienez, adieraz dezakegu funtsean hiru labore mota ekoiztetik 48 labore inguru ekoiztera pasa dela. Landatuena, gaur egun, artoa da, lehenago existitzen ez zen laborea. Halere, adierazi ahal dugu, halaber, artoa sartu dela lehenago landatutako zerealekin antzekoena delako, eta labore berri gehienak zabalera gutxikoak direla.

Ondorengo taulan eraldaketa hori laburbiltzen dugu:

Hektareen guztizko ehunekoak

|  |  |  |
| --- | --- | --- |
|  | 2003 | 2013 |
| Garagarra | 60,5 | 12,1 |
| Lugorriak | 13,2 | 5,4 |
| Mahastia | 10,3 | 10,3 |
| Garia | 9,0 | 6,2 |
| Arto aleak |  | 34,7 |
| Barazkiak (19 labore) | 3,1 | 14,8 |
| Bestelakoak | 3,9 | 16,5 |
| Guztira | 100 | 100 |

Horrenbestez, laboreak aldatzeko prozesu bat hasi da. Horretan eragina du nekazariarentzat ez dela erraza aldaketa hori egitea, dauzkan ohiturengatik eta ezagupenengatik, eta aldaketak inbertsio berriak egitea eska dezakeelako. Gainera, laboreei buruzko erabakiek prezioen eta labore desberdinen etekin-tarteen eragina izaten dute –eta halakoak nabarmen aldatzen dira–, bai eta diru-laguntzen eragina ere.

1. INTIAk egindako azterlan horietatik, 2013an lortutako enpresa-etekinak eraldaketaren aurreko laboreetatik lortuko zirenekin alderatuta, ondorioztatzen da ezen 15 milioi egin dutela gora –ehuneko 507 da hori–, baina sektoreetan dispertsio handia dagoela –ehuneko -25etik ehuneko +1.958ra bitartekoa–.

Aldaketa horien arrazoien azterketan sakondu beharra dago, bereziki ezarritako laboreei dagokienez, baldin eta hurrengo ekitaldietan eusten bazaie.

Bestalde, zehaztu beharra dago nekazaritza-prezioek eragina izan dutela emaitzetan, eta urtetik urtera gertatu diren aldeak oso handiak izan direla. Hartara, Ureztatzaileen Elkarteak 2014ko prezio eta produkzioekin egindako azterlanetan, zenbait produktutan errentagarritasun negatiboak lortzen dira.

Horri dagokionez, 2009-2014 urteetan hiru produktu nagusiren prezioetan izandako aldeak nabarmendu behar ditugu:

Euroak ehun kilogramoko

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Garia | 14,07 | 16,83 | 21,39 | 24,11 | 20,74 | 18,36 |
| Garagarra | 12,50 | 17,05 | 20,00 | 23,06 | 16,97 | 16,33 |
| Artoa | 14,47 | 16,75 | 22,51 | 22,79 | 21,60 | 17,58 |

1. Inbertsioak amortizatzeko epeak txikiagoak dira haien bizitza erabilgarria baino, bereziki ubidearen kasuan. Horrek berarekin ekartzen du egungo belaunaldia gainkostu bat pairatzen ari izatea, eta horri inbertsio pribatuen kostua gehitu behar zaio, labore-aldaketarako egin beharrekoa.

Amortizazio-kostu horiek nabarmenak izan daitezke nekazaritza-produktuek behera egin duten urteetako ustiaketa-kontuan.

1. Muga batzuk badaude azpiegitura hau zerbitzuan jartzeak enpleguan duen eraginari buruzko egiazko balorazioa egiteko, bai eta beste herri batzuetan edo nekazaritza-industrian duen eragina baloratzeko ere.

Egin ditugun azterlan eta azterketak partzialak dira; urteko azken egunean Nekazaritzarako Gizarte Segurantzan afiliatutakoen datuei buruz egindakotik ondorioztatzen da ubideak ukitutako herrien jokabidea hobea dela Nafarroako batez bestekoarena baino, hurrengo taulan ikus daitekeen bezala:

14-05 aldearen ehunekoa

|  |  |  |
| --- | --- | --- |
|  | Nafarroa | Eremu ureztagarria |
| Beren kontura afiliatuak | -30,4 | -18 |
| Besteren kontura afiliatuak | +9,5 | +8 |
| Guztira | -14 | -6 |

1. Udal zergetatik heldutako diru-sarrerak, herri-lurrak kanpo utzi ondoren geratu diren 19.229 hektareetatik heldu direnak, lursailen katastro-balioaren arabera kalkulatzen dira. Balio hori 20,5 milioikoa izatetik 78,7 milioikoa izatera pasa da, ehuneko 327ko igoerarekin.

Herri-lurren esleipenaren ondorioz diru-bilketan izan den igoera urtean 1,6 milioi euro ingurukoa izan daiteke.

1. Egindako azterlanetatik, non ez baita jasotzen ureztatze tradizionalekiko alderaketa, ondorioztatzen da Ubideko ureztalurrek kostu nabarmen txikiagoa dutela, ehuneko 50 ingurukoa, ur bolumen handia erabiltzen dituzten ureztalurrek baino, eta hori nabarmenagoa da ponpatzearen altuera handia denean, energia-kostuek daukaten garrantzia dela eta.
2. Beste alderdi batzuetan sartu gabe, soilik ureztatzea ezartzeko prozesuari erreparatuta, ulertzen dugu lan eraginkorra egin dela, zeren eta lur-zatien ehuneko 87an ureztatze-sistema ezarri baita.
3. Informazio hori eta INTIAk eta Departamentuak egindako azterlanak positibotzat jotzen ditugu; izan ere, aukera emanen digute etorkizuneko analisietarako datu historikoak edukitzeko.

V.2. Gomendioak

Ondorioz, hauxe gomendatzen dugu:

* *Azpiegitura hauen eraginei buruzko azterlanekin jarraitzea, zeren eta ezinbestekoa da urte batzuk igarotzen uztea balioespen zehatzagoak egin ahal izateko.*

*Horri dagokionez, aztertu beharra dago ez ote den komeni INTIAk egindako azterlanak osatzea aldizkako beste azterlan batzuekin, norainoko handiagokoak, entitate ikertzaile espezializatuen laguntzarekin.*

* *Honelako azpiegituretarako –kostu handikoak eta iraupen luzekoak– aztertzea zein den finantzaketarako eta kostuaren zati bat erabiltzaileei jasanarazteko politika publiko egokiena, eta ahaleginak egitea banaketa erabiltzaileen artean denboran ekitatiboa izan dadin (belaunaldien arteko ekitatea) eta ustiategien errentagarritasuna erraz dezan, batez ere lehenengo urteetan.*
* *Aztertzea Administrazioak nolako jarduketak egin ditzakeen, erabiltzaile guztiek, antzeko era batera, azpiegitura horien onurak hartu ahal ditzaten eta haien artean gertatzen diren desbideratzeak gutxiago izan daitezen.*

VI. Aztertutako alderdiei buruzko iruzkinak

“Mugak” izeneko atalean adierazitakoa kontuan hartuta, atal honetan zabalduko ditugu aurrekoaren ondorio orokorrak, eta haiek zehaztu eta komentatuko ditugu.

Horretarako, atala hiru zatitan banatuko dugu: lehenengoan, azpiegituren kostu desberdinak komentatuko ditugu; bigarrenean, lortutako emaitzak eta onurak aipatuko ditugu; eta hirugarrenean, ureztatze sistema desberdinetako erabiltzaileen kostuak alderatuko ditugu.

VI.1. Azpiegituren kostua dela eta

Itoizko urtegia eta Nafarroako ubidea eraikitzeko lanak Nafarroako Gobernuak eta Estatuko Administrazioak egin dituzte, elkar hartuta, kontuan hartuta Estatuak interes orokorreko obra hidraulikoen arloan daukan eskumena eta Nafarroak, bere lurraldean, aprobetxamenduen eta ureztaketaren arloan dauzkanak.

*Vl.1.1. Itoizko urtegia*

1988ko urriaren 19an, Nafarroako Gobernuak eta Estatuko Administrazioak lankidetza hitzarmen bat sinatu zuten, non honako hau ezartzen baita: Estatuak presaren obra zibila egin eta finantzatuko du eta Nafarroako Gobernuak, berriz, lursailen desjabetzeak egin eta finantzatuko ditu; halaber, ukitutako zerbitzuak berrezarriko ditu.

Ebroko Konfederazio Hidrografikoa da Itoizko urtegiaren ustiaketaz arduratzen dena, eta bertatik hornitzen da Nafarroako ubidea. 2004an, Nafarroak Gobernuari urteko 340 hektometro kubikoko emakida eman zitzaion, Nafarroako ubidearen eremu ureztagarriko 53.000 hektarea ureztatzeko. Gero, 2007an, Nafarroako Gobernuak emakida hori Nafarroako Ubideko Ureztatzaileen Elkarte Orokorrari laga zion.

Urtegian egindako inbertsioa 298.144.401 eurokoa izan zen; horietatik, Estatuak 210.340.099 euroko obrak egin zituen eta Nafarroako Gobernuak, berriz, 87,8 milioiko guztizko gastua hartu zuen bere gain; hona azken horren xehakatzea:

|  |  |
| --- | --- |
| Kontzeptua | Kopurua |
| Azterlanak eta proiektuak | 1.572.759 |
| Desjabetzeak | 29.921.099 |
| Obrak | 41.457.939 |
| Zerbitzuen berrezarpena | 12.316.278 |
| Beste gastu batzuk | 2.601.187 |
| Guztira | 87.869.262 |

87,8 milioi horietatik, kopuru aipagarrienak desjabetzeei eta Agoitz eta Oroz Betelu arteko errepideko obrei dagozkie.

Gainera, Itoizko dike osagarriak, eraiki gabekoak, 26,5 milioi euroko kostua duela zenbatetsi da.

Adierazi nahi dugu Itoitz-Nafarroako Ubidea Fundazioak guztira 17 milioi euro egiten duten inbertsioak egin dituela eskualdean; horietatik, Ebroko Konfederazio Hidrografikoak 9,3 milioi jarri ditu eta Fundazioak, berriz, gainerako 7,7ak, Nafarroako Gobernutik eskuratuta. Ganberak, 2015eko abuztuan, horri buruzko txosten bat argitaratu du. Horretara jotzea gomendatzen dugu.

Urei buruzko 29/1985 Legeari[[3]](#footnote-3) eta Jabari Publiko Hidraulikoari buruzko Erregelamenduari (1986-04-30eko 103. EAO) jarraituz, Estatuak inbertsio horren zati bat berreskuratuko du Nafarroako Ubideko Ureztatzaileen Elkarte Orokorraren bitartez erabiltzaileei jasanarazitako kanon baten bitartez. Kasu honetan, inbertsioaren ehuneko 70 jasanarazten da 50 urteko epean zehar, bai eta funtzionamendu- eta administrazio-gastuak ere. Tarifak NAOn argitaratzen dira. Onetsi zen lehena 2010ekoa da.

Kanona Itoizko ura erabiltzen duten guztiei aplikatzen zaie; haietatik, eremu ureztagarriak aprobetxamenduaren heren inguru egiten du. Urteen araberako banaketa, eremu ureztagarriko sektore desberdinetarako, honako taula honetan ikus daiteke:

(Euroak/hektarea)

|  |  |  |  |  |  |
| --- | --- | --- | --- | --- | --- |
| Sektorea | 2010 | 2011 | 2012 | 2013 | 2014 |
| I+II.1 | 34,0965 | 34,0556 | 33,2509 | 32,7570 | 31,3798 |
| II.2+III+LV.2IV.3 |  | 34,6475 | 33,8462 | 33,3531 | 31,9759 |
| IV.1 |  |  | 34,4416 | 33,9491 | 32,5720 |
| IV.2+III+IV 1-2-3-4-5,IX eta X |  |  |  | 34,5452 | 33,1682 |
| V,VII,VIII |  |  |  |  | 33,7643 |

Hartara, esate baterako, 2013an, Ebroko Konfederazio Hidrografikoak 18.904 hektareari zegokion fakturazioa aurkeztu zuen, aipatutako irizpideen araberakoa, eta 639.793 euro egin zuen.

Nafarroako Ureztatzaileen Elkarte Orokorrak kopuru hori erabiltzaile guztiei jasanarazi zien, ureztatzearen estaldura-maila (ekipatutako azalera) alde batera utzita. Horren erdia hektarea bakoitzeko kanon finko baten arabera ezarri zuen (14,27 euro/ha) eta beste erdia, berriz, ur-kontsumoaren arabera (0,0042483 euro/m3).

*Vl.1.2. Nafarroako ubidea*

1998ko urriaren 19an, Estatuko Administrazio Orokorrak, Ingurumen Ministerioaren bitartez, eta Nafarroako Foru Komunitateak Nafarroako ubidea egiteko lankidetza-hitzarmena sinatu zuten. Ubideak Itoizko urtegitik hartzen du ura, eta haren 177 km-ko ibilbideak ura eramanen du, bi fasetan, 53.000 hektarea inguru ureztatzeko.

Hitzarmenaren arabera, obren exekuzioa eta zuzendaritza Estatuko Administrazio Orokorrari dagokio, eta haien finantzaketaren ehuneko 60 Estatuak eta ehuneko 40 Foru Komunitateak ordainduko dute.

Hitzarmena 1999an, 2009an eta 2013an eguneratu da. Lehenengo kasuan, aurrekontuak gaurkotzen dira; bigarrenean, berriz, aldaketa batzuk sartzen dira honako alderdi hauetan: obren finantzaketa eta ustiaketa; haiek pixkanaka zerbitzuan jartzea eta zentral hidroelektrikoak sartzen joatea; eta hirugarrenean, 1. fasearen zabalpena jasotzen da, 15.000 hektarea inguru ureztatzeko, bai eta bigarren fasearen aldaketa ere, aurreikusitako azalera gutxituta.

Ubidea eraiki eta ustiatzeko, “Canal de Navarra, S.A.” (Canasa) sozietate estatala sortu zen 2000ko urtarrilean, 320,5 milioiko kapitalarekin. Haren akziodunak dira Estatua, ehuneko 60rekin, eta Nafarroa, ehuneko 40rekin –128,2 milioi euro–. Entitate horren kapitalaren bitartez ubideko inbertsioaren ehuneko 50 finantzatzen da; gainerakoa maileguak itunduz finantzatuko da, 30 urtera arteko epearekin. Mailegu horiek amortizatuko dira uren erabiltzaileei tarifa batzuk ezarriz eta Canasak zentral hidroelektrikoak ustiatuz.

Honako hau da Nafarroako ubideko lehen fasean egindako inbertsioa:

|  |  |
| --- | --- |
|  | Euroak, milioitan |
| Ubideko obrak | 459,6 |
| Presa oineko zentral hidroelektrikoa | 13,6 |
| Ubideko zentral hidroelektrikoa | 13,5 |
| Guztira | 486,7 |

Aurreikusitako inbertsiorako egin den zenbatespena –lehen fasea eta zentral hidroelektrikoak, lehen fasearen zabalpena eta bigarren fasea hartuz– 700 milioi eurotik gorakoa da. Zenbatespen horren arabera, Foru Komunitateari 144,7 milioiko guztizko kapitala jartzea legokioke. Logikoa denez, zenbateko horiek izanen dira inbertsioak egiten diren garaiko egiazko kostuen araberakoak.

Hitzarmenaren azken aldaketan (2013), Nafarroak konpromisoa hartu zuen Canasari 77 milioi aurreratzeko 2013tik 2026ra, ehuneko hiruko urteko interesa sortuz; sozietateak kopuru hori 2027tik 2040ra bitartean itzuli beharko du. Itzulketaren egutegia estimazio bat da, eta erabiltzaileei kobratutako tarifen bidez jasotako diru-sarrerak nahikoak izatearen mende egonen da.

Tarifak urtero onesten ditu Canasako Administrazio Kontseiluak, honako hauek kontuan hartuta: kudeaketa- eta ustiatze-gastuak, finantza-gastuak eta hartutako maileguak amortizatzeko behar diren baliabideak. Halaber, kontuan hartuko dira ustiaketa hidroelektrikoak zenbateko eragin ekonomikoak dauzkan.

Tarifek termino finko bat (lotunerako eskubidea) eta termino aldakor bat (kontsumo kuota) izanen dute.

Aurreikusitako inbertsioen arabera, eskema finantzario bat ezarri zen, eta hartatik ureztatze-tarifa bat atera zen, 0,027 euro/m3-koa (finkoa gehi aldakorra hartuta). Tarifa hori abiapuntutzat hartuta, tarifaren bi osagai finkatu ziren, eta KPIaren arabera gaurkotzen joan dira (2014ko irailean, tarifa aldatu zen, 1. fasearen zabalpenaren ondorioz).

Horren ondoriozko tarifak honako taula honetan ikus daitezke:

|  |  |  |  |
| --- | --- | --- | --- |
| Urtea\* | €/ha | €/m3 | BEZa |
| 2001 | 59,5 | 0,01774 | 7 |
| 2005 | 66,1045 | 0,01971 | 7 |
| 2006 | 68,55 | 0,02045 | 7 |
| 2007 | 70,4 | 0,021 | 7 |
| 2008 | 73,36 | 0,021882 | 7 |
| 2009 | 74,39 | 0,02219 | 7 |
| 2010 | 74,99 | 0,0224 | 8 |
| 2011 | 77,24 | 0,023 | 8 |
| 2012 | 79,09 | 0,0236 | 10 |
| 2013 | 81,38 | 0,0243 | 10 |
| 2014 | 81,63 | 0,0245 | 10 |

\*Fakturazio aldiak urritik irailerakoak izanen dira.

Erabilitako finantza-eskemak bi faseetan aurreikusitako guztizko inbertsioa jasotzen du; horrenbestez, datu teorikoei dagokie, eta ez daude doituta obrak egiteko eta lur-zatiak ureztalur bihurtzeko erritmoaren arabera.

*Vl.1.3. Nafarroako ubidearen eremu ureztagarria*

Eremu ureztagarria Nafarroako ubidetik hasi eta ureztatze-unitateak hornitzen dituzten ur-harguneetaraino iristen da, eta eskatzen du lurralde horietan lur-zatien berrantolamendua egitea, bideak konpondu edo bide berriak diseinatzea, instalazio hidrikoak eta hustubideak egitea eta abar; hori guztia, Nekazaritza-azpiegiturei buruzko martxoaren 7ko 1/2002 Legean ezarritakoari jarraituz.

Nafarroako ubideak ureztatuko duen eremuko interes orokorreko azpiegituren eraikuntzari eta ustiapenari buruzko azaroaren 22ko 12/2005 Foru Legeak azpiegitura horiek egin eta ustiatzeari buruzko araubide juridikoa arautzen du.

Eraikuntzaren erantzukizuna “Riegos de Navarra"·enpresa publikoaren esku geratzen da –gaur egun, INTIA, S.A. da–. Lehiaketa egin ondoren, 1. fasearen eraikuntza eta ustiatzea “Aguacanal” sozietateari esleitu zitzaion, 30 urterako. Urte horietan, INTIAk bi osagai dituen kanon bat ordainduko du: hektarea bakoitzeko atal finko bat eta kontsumoaren araberako atal aldakor bat.

22.500 hektarea ureztatzeko bidea ematen duen lehen fase hori sektoreka (tarteak eginez) gauzatu zen, eta haitan ureztaketa jarri zen eraikuntza amaitzen zihoan neurrian. 2011n amaitutzat eman zen.

Emakida-sistema dela eta, inbertsioa enpresa emakidadunarena da emakida-epea amaitzen den arte. Emakidadunarentzako ordainketa lehen aipatutako urteko kanonaren bidez egin zen, eta obren eta instalazioen amaierako prezio aitortua (O.I.A.P.A) 169,9 milioi eurokoa da.

Emakida egin aurretik, Administrazioak I. sektoreko eta X. sektoreko zati bateko lanak hasiak zituen. Haien zenbatekoak ez zeuden emakidaren barruan, baina bai haien mantentze-lanak. Guztira, 11.575.925 euro egiten dute.

Emakidan ez da sartzen, ezta ere, lur-zati berrantolamenduaren kostua, zeina 3.379.351 eurokoa izan baitzen; izan ere, Nekazaritza-azpiegiturei buruzko 1/2002 Foru Legeko 72. artikuluaren arabera, “lur-zati berrantolamendua egiteak sortzen dituen gastuak eta bai interes orokorreko obrek sortzen dutena ere..., Nafarroako Foru Komunitateko Administrazioaren kontu egonen dira".

Urezta daitezkeen eremuetan egindako inbertsioaren ehuneko 15 jabeek aurreratu zuten, nahiz eta 1/2002 Foru Legeko 72. artikulua kontuan hartuta, egiazko ekarpena ehuneko 10 ingurukoa izan.

Hurrengo taula honetan eragiketa horren guztiaren laburpen bat emanen dugu. Hura zuzen interpretatzeko, honako hauek hartu behar dira kontuan:

* Administrazioak 2012an egindako azken zenbatespenak jasotzen ditugu, landutako hektarea bakoitzeko 4.383 m3-ko batez besteko kontsumoa biltzen duen kanonaren gainean, ehuneko 2,5eko batez besteko KPIarekin.
* Kanonaren kostuak, halaber, finantzaketaren kostua jasotzen du, bai eta azpiegituraren mantentze-lanak ere.
* Horrenbestez, ezin dira soilik konparatu inbertsioaren balioa eta kanonaren zenbateko teorikoa. Hartara, 2015-2036 urteetarako kalkulatutako zenbatekoa, ehuneko 2,5eko KPIarekin, 428 milioikoa da; baina ehuneko 1,5aren arabera kalkulatuz gero, 352 milioikoa izanen da.

Bestalde, kontuan hartu beharra dago 160 milioiko mailegu baten amortizazioak, ehuneko 5eko tasarekin eta 30 urterako, berarekin dakarrela 152 milioi ordaintzea, eta guztizko ordainketa 312 milioikoa izatea.

* Obra horien zati bat FEOGAren finantzaketa lortu duten hainbat planetan sartu dira.

(euroak, milioitan)

|  |  |  |  |  |  |  |
| --- | --- | --- | --- | --- | --- | --- |
| Inbertsioa | | Finantzaketa | | | | Diru-sarrerak  FEOGA |
| Erabiltzaileak | Gobernua | | |
|  |  |  | Zuzeneko ordainketak | Kanona | |  |
|  |  |  |  | 2014 bitarte | Aurreikuspena\* |  |
| P.F.R.O.I | 169,8 | 13,3 |  | 62,9 | 428 |  |
| I. sektorea | 9,3 | 0,6 | 8,7 |  |  | 3,6 |
| X sektorea | 2,2 | 0,4 | 1,8 |  |  | 0,1 |
| Lur-zatien berrantolamendua | 3,3 |  | 3,3 |  |  | 0,5 |

\*Zenbateko hori kalkulatu da jada iruzkindu ditugun kontsumoei eta KPIari buruzko aurreikuspenekin, eta horren barruan sartzen dira azpiegituraren finantzaketa eta mantentzea, emakida-aldia amaitu artekoak.

*Vl.1.4. Lur-zatietan ureztaketa jartzea*

Obra horiek, Nekazaritza-azpiegiturei buruzko 1/2002 Foru Legearen arabera, “interes pribatukotzat” jotzen dira, eta lur-zatietako jabeek egiten dituzte; halere, ikuspuntu ekonomikotik, beharrezkoak dira prozesu osoaren bideragarritasunerako, zeren eta lur-zatietan gertatzen baita ur-kontsumoa. Hala eta guztiz ere, Administrazioak haiek direla-eta gastu bat egiten du nekazaritza-ustiategiak modernizatzeko Landa Garapeneko Departamentuak ematen dituen diru-laguntzen bitartez.

Ureztaketa lur-zatietan jartzeko erritmoa zenbait faktorek erraztu dute:

* Banaketa-sarearen ehuneko 15eko aldez aurretiko ordainketa egitea.
* Tarifek hektarea bakoitzeko osagai finko bat dute; hori dela eta, ureztatu ez arren, tarifaren zati bat ordaindu beharra dago.
* INTIAk partikularrei eskaini dizkie bere zerbitzuak, proiektuak egiteko, lizitaziorako eta obren zuzendaritzarako.
* Diru-laguntza batzuk ere badaude, nahiz eta nabarmendu behar den azken urteetan ordainketak atzeratu egin direla, krisiaren ondorioz eta aurrekontuan diru gutxiago egotearen ondorioz.

Horrekin guztiarekin, azpiegiturako obrak pixkanaka amaitzen joan dira, eta 2011n amaitu zirela jo daiteke. 2014an, zabalera osoaren ehuneko 87an jarri da ekipamendua.

Ureztaketarako azpiegiturak egiten hasi zirenetik, ureztaketarako laguntzak emateari buruzko araudia aldatu egin da. Hartara, Nekazaritza-azpiegiturei buruzko Foru Legea garatzen duen erregelamenduak kasuko foru agindua onestea eskatzen du. 97/2005 Foru Agindua onetsi zen, hobekuntza-planei buruzko 2009ko araudiak indargabetua. Haren azken onespena 1/2013 Foru Aginduaren bidez gauzatu zen.

Funtsean, laguntzak 2005eko Foru Aginduaren arabera eman dira, eta hobekuntza-planen arabera 2009tik. Hala eta guztiz ere, aipatu beharra dago 2005eko araudiarekin egindako emakida batzuk 2009 baino geroago ordaindu zirela, eta 2011ko eta 2013ko emakidak ziurtagiriak aurkezteko eta guztiz ordaintzeko zain daudela.

Landa Garapeneko Departamentuak, espedienteen kudeatzaileek berrikuspena egin ondoren eta, kasua bada, haien banakako berrikuspena egin ondoren, datu batzuk eman dizkigu. Honela laburbil ditzakegu:

|  |  |  |  |
| --- | --- | --- | --- |
|  | 2009a baino lehenagokoak | 2009-2013 aldia | Guztira |
| Zenbat espediente | 282 | 646 | 928 |
| Hektareak | 5.634 | 7.949 | 13.583 |
| Hektareak/espedientea | 19,98 | 12,30 | 14,64 |
| Emandako kopurua\* | 11.600.132 | 12.384.399 | 23.948.530 |
| Laguntzekoa den inbertsioa | z.g. | 28.696.512 | - |

\*Zenbatekoak ematen dira zeren eta justifikatu beharreko inbertsio batzuk bai baitaude, eta ordainketak 2017ra arte luzatuko baitira.

Datu horien arabera, hektarea bakoitzeko inbertsioa 3.610 eurokoa da 2009-2013 aldian, eta emandako diru-laguntza, berriz, 1.553 eurokoa; azken horrek, beraz, inbertsioaren ehuneko 43 egiten du.

*Vl.1.5. Ureztaketak erabiltzaileentzat duen kostua.*

Aurreko ataletan ikusi dugun bezala, Ebroko Konfederazio Hidrografikoak funtzionamendu-gastuak eta Itoitzen egindako inbertsioaren portzentaje bat erabiltzaileei ordainarazten die, eta Canasak, berriz, bere finantzaketaren zati bat.

Erabiltzaileek, halaber, Aguacanali ordaintzen dizkiote Nafarroako ubideko eremu ureztagarriaren ustiaketa-gastuak, zeinak hektarea bakoitzeko kopuru finko baten arabera ezartzen baitira.

Ordainketa horiek Ureztatzaileen Elkartearen bitartez egiten dira. Azken horrek ere bere gastuak bazkideei ordainarazten dizkie.

Hartara, erabiltzaileak Ureztatzaileen Elkarteari guztizko kopuru bat ordaintzen die, eta kopuru hori gero hartzaile desberdinen artean banatzen da.

Kopuruak urtetik urtera aldatzen doaz banatu beharreko gastuen eta kontsumoen arabera.

Gastuek zati finko bat eta zati aldakor bat dutenez, ur kontsumoaren araberakoa, erabiltzaileak ordaintzen dituen kopuruak aldakorrak dira, hurrengo taulan ikus daitekeen bezala. 2013an ur-kontsumo desberdinak izan dituen hektarea bati buruzko datuak dira:

Kontsumitutako uraren hektarea bakoitzeko kostua eta banaketa

Kontsumoa (m3)

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | 0 | % | 1.000 | % | 2.000 | % | 3.000 | % | 4.500 | % | 6000 | % |
| Ebroko Konfederazio Hidrografikoa: Finkoa | 14,27 | 10 | 14,27 | 10 | 14,27 | 11 | 14,27 | 11 | 14,27 | 12 | 14,27 | 12 |
| Aldakorra | - | 4,25 | 8,50 | 12,74 | 19,11 | 25,49 |
| Canasa: Finkoa | 81,38 | 57 | 81,38 | 61 | 81,38 | 63 | 81,38 | 66 | 81,38 | 68 | 81,38 | 69 |
| Aldakorra | - | 24,30 | 48,60 | 72,90 | 109,35 | 145,80 |
| Aguacanal | 22,12 | 16 | 22,12 | 13 | 22,12 | 11 | 22,12 | 9 | 22,12 | 8 | 22,12 | 7 |
| Ureztatzaileak | 12,00 | 8 | 12,00 | 7 | 12,00 | 6 | 12,00 | 5 | 12,00 | 4 | 12,00 | 4 |
| BEZa | 12,78 | 9 | 15,21 | 9 | 17,64 | 9 | 20,07 | 9 | 23,72 | 8 | 27,36 | 8 |
| Guztira | 142,56 | 100 | 173,53 | 100 | 204,51 | 100 | 235,49 | 100 | 281,96 | 100 | 328,43 | 100 |
| Kostua/m3 |  |  | 0,1735 |  | 0,1022 |  | 0,0785 |  | 0,0626 |  | 0,0547 |  |

Taulako datuetatik ondorioztatzen denez, lurrak ureztatu ez dituen erabiltzaile batek 2013an 142,56 euro ordaindu ditu hektarea bakoitzeko; 6.000 m3 ur erabili zituen batek, berriz, 328,43 euro.

4.500 m3-ko kontsumo batean, zenbatekoaren bi heren baino gehiago Canasari ordaintzeko dira.

m3 ur bakoitzeko guztizko kostua kontuan hartuta, kostu hori kontsumoaren altzerantzizkoa da, eta 0,173 euro/m3-koa da 1000 m3-ko kontsumo baterako, eta 0,054 euro/m3-koa, berriz, kontsumoa 6.000 m3-koa bada.

VI.2. Emaitzak

Emaitzei buruzko iruzkinak egin baino lehen, “mugak” atalean aipatutakoa azpimarratu eta gogorarazi beharra dago iraupen luzeko azpiegitura bat dela, eta hartatik lehenengo fasea baino ez dela egin, eta hura pixkanaka jarri dela zerbitzuan, sektore desberdinetako lanak amaitzen joan diren neurrian.

Bestalde, ez dira emaitza guztiak ukitutako herrietan gertatzen, ez eta bakarrik nekazaritza-sektorean ere; hori dela eta, haien gaineko azterketak fiskalizazio-txosten baten irismenetik ateratzen diren metodoak eta denborak eskatzen ditu.

Hori guztia dela eta, atal honetan zenbait datu eta azterketa aurkeztuko ditugu, zeinek aukera emanen baitigute azpiegitura zerbitzuan jarri zenetik gertatzen ari diren emaitzen balorazio partzialak egiteko.

Lehenengo datu batzuk aurkeztuko ditugu lur-zatien egoerari buruz, ur-kontsumoei buruz, laboreen bilakaerari buruz; gero, lortutako onurak, lanaren bilakaera eta sortutako diru-sarrera publikoak aztertuko ditugu.

*Vl.2.I. Lur-zatien bilakaera*

Lehenengo, zehaztu eta finkatu beharra dago zein den azalera ureztagarriaren deskribapenean erabiltzen den terminologia, zeren eta egoeraren arabera kontsiderazio desberdinak baititu. Hartara, honako hauen artean bereizi beharra dago:

* Ureztalurren azalera: eremu ureztagarriak osatzen dituzten lur-zatietako bakoitzaren hektareen batura. 22.444 ha-koa da.
* Azalera erabilgarria: lan daitekeen azalera erabilgarria da. Urtero ureztalurren azalerari eraikinei –etxolak, biltegiak eta abar– dagozkien hektareak kentzearen emaitza da. 22.334 ha-koa da.
* Laboreetarako azalera: azalera erabilgarriari lugorri dauden eta abandonatuta dauden hektareak kentzearen emaitza da. 21.035 ha-koa da, eta lugorri egoteagatik kendu direnek 1.299 ha egiten dute.
* Landutako azalera: urtero eremu ureztagarrietan labore guztiak batera hartuta landu diren hektareen batura da. 22.933 ha-koa da. Laboreetarako azalera baino handiagoa da, zeren eta hektarea batzuetan urte bakarrean labore bat baino gehiago lan baitaiteke.
* Uzta bikoitzeko azalera: landutako azaleraren eta laboreetarako azaleraren arteko aldea da. 2013an, 1.898 ha egiten dute: laboreetarako azaleraren ehuneko 9 eta azalera erabilgarriaren ehuneko 8,5.

Logikoa denez, datuak aztertzen direnean kontuan hartu behar dira ukitutako azalera dela-eta dauden kontzeptu desberdin horiek.

Ondoren azalduko dugu zein izan den jabeen eta lur-zatien kopuruaren bilakaera, ureztalurrak egin aurretik eta horren ondoren. Kontuan hartu beharra dago denboran zehar datuak aldatzen doazela jardueraren eta erabilitako irizpideetan egindako doikuntzen ondorioz.

|  |  |  |  |  |  |  |
| --- | --- | --- | --- | --- | --- | --- |
|  |  |  | Eraldaketa baino lehen | | Eraldaketaren ondoren | |
| Sektorea |  | Azalera (ha) | Titular kopurua | Lur-zati kopurua | Titular kopurua | Lur-zati kopurua |
| I. | Izarbeibar | 1.150 | 378 | 1.199 | 397 | 421 |
| II.1 | Izarbeibar | 1.058 | 291 | 652 | 334 | 338 |
| II.2 | Artaxoa eta beste batzuk | 3.153 | 916 | 2.035 | 855 | 933 |
| III | Artaxoa | 1.165 | 298 | 846 | 235 | 354 |
| IV.1 | Berbintzana eta beste batzuk | 2.388 | 536 | 2.667 | 261 | 589 |
| IV.2 | Faltzes eta beste batzuk | 903 | 77 | 428 | 78 | 78 |
| IV.3 | Faltzes, Erriberri | 1.439 | 235 | 554 | 133 | 197 |
| IV.4 | Erriberri | 2.627 | 402 | 964 | 430 | 539 |
| IV-5 | Azkoien eta beste batzuk | 1.958 | 370 | 1.786 | 184 | 305 |
| V | Erriberri, Tafalla | 908 | 480 | 1.364 | 392 | 372 |
| VI | San Martin Unx | 821 | 376 | 1.845 | 338 | 534 |
| VII | Beire | 1.537 | 205 | 799 | 140 | 262 |
| VIII | Uxue | 246 | 80 | 646 | 52 | 69 |
| IX | Pitillas eta beste batzuk | 1.988 | 380 | 2.948 | 315 | 401 |
| X | Murillo, Santakara | 1.103 | 59 | 301 | 67 | 228 |
|  |  | 22.444 | 5.083 | 19.034 | 4.211 | 5.620 |

Hartara, 5.083 jabe izatetik 4.211 jabe izatera iragan da, ehuneko 17ko gutxitzearekin, eta 19.034 lur-zatitatik 5.620 lur-zatitara, ehuneko 70eko gutxitzearekin. Batez besteko lur-zatiaren zabalera 1,18 hektareakoa izatetik 3,99 hektareakoa izatera pasa da.

Nekazaritza-azpiegiturei buruzko 1/2002 Legeko 48. artikuluak ustiaketarako oinarrizko azalera gisa ezarri zuen, ureztalurretan, gutxienez bost hektareako azalera duena. Dauden ureztaketa-unitateak 2.661 dira; hori dela eta, batez besteko azalera 8,4 hektareakoa da ureztaketa- edo erabilpen-unitate bakoitzeko.

*Vl.2.2. Ur kontsumoa*

Uraren kontsumoa handitzen joan da lursailak ureztalur bihurtzeko prozesua hazten joan den neurrian. 2011n obra amaitutzat jo daiteke. Hala eta guztiz ere, jakin beharra dago lur-zatietan ureztaketa jartzea geroko kontua dela, eta oraindik ere ez dela hektarea guztietan instalatu.

Hurrengo taulan azaleraren eta ur-kontsumoaren bilakaera ikus daiteke.

|  |  |  |  |  |
| --- | --- | --- | --- | --- |
| Urtea | Azalera (ha) | Landatutako azalera (ha) | Kontsumoa \*ura m3 | m3/ha |
| 2007 | 1.164 | 457 | 1.474.840 | 3.227 |
| 2008 | 6.494 | 1.800 | 4.681.333 | 2.601 |
| 2009 | 13.332 | 5.272 | 18.406.627 | 3.491 |
| 2010 | 16.622 | 9.023 | 32.840.294 | 3.640 |
| 2011 | 22.353 | 12.575 | 62.477.661 | 4.968 |
| 2012 | 22.370 | 16.653 | 91.735.636 | 5.509 |
| 2013 | 22.412 | 17.081 | 76.004.672 | 4.450 |
| 2014 | 22.444 | 19.462 | 90.267.525 | 4.638 |

\*Datuak urteko kontsumoei buruzkoak dira.

Kontsumoaren bilakaera aztertzeko, datuak ondoren aurkeztuko ditugu, sektoreka eta kanpainen arabera –ez urte naturalen arabera, kanpainek urriaren 1etik irailaren 31ra artekoak baitira–.

Ur-harguneen 2012ko, 2013ko eta 2014ko kontsumoei buruzko taula (sektoreka)

|  |  |  |  |  |  |  |
| --- | --- | --- | --- | --- | --- | --- |
| Sektorea |  | m3 bakoitzeko kontsumoa 2011ko urritik 2012ko irailera bitarteko kanpainan | m3 bakoitzeko kontsumoa 2012ko urritik 2013ko irailera bitarteko kanpainan | m3 bakoitzeko kontsumoa 2013ko urritik 2014ko irailera bitarteko kanpainan | Azalera (ha) | Ur-harguneen kopurua |
| I. | Izarbeibar | 3.313.780 | 2.658.218 | 3.554.319 | 1.150 | 216 |
| II.1 | Izarbeibar | 3.355.166 | 2.472.703 | 2.507.763 | 1.054 | 189 |
| II.2 | Artaxoa eta beste batzuk | 15.548.717 | 11.903.208 | 13.694.929 | 3.148 | 539 |
| III | Artaxoa | 5.794.890 | 4.912.508 | 5.663.883 | 1.160 | 210 |
| IV.1 | Berbintzana eta beste batzuk | 9.968.938 | 8.386.621 | 10.554.210 | 2.385 | 422 |
| IV.2 | Faltzes eta beste batzuk | 5.056.794 | 3.614.760 | 4.364.762 | 903 | 123 |
| IV.3 | Faltzes, Erriberri | 6.104.521 | 4.030.127 | 5.744.333 | 1.429 | 217 |
| IV.4 | Erriberri | 7.588.969 | 5.878.264 | 7.621.599 | 2.627 | 378 |
| IV-5 | Azkoien eta beste batzuk | 12.652.026 | 10.261.674 | 11.369.729 | 1.958 | 270 |
| V | Erriberri, Tafalla | 2.703.142 | 2.270.157 | 2.670.417 | 908 | 143 |
| VI | San Martin Unx | 743.817 | 424.854 | 968.840 | 822 | 160 |
| VII | Beire | 3.810.290 | 4.484.953 | 6.452.513 | 1.533 | 222 |
| VIII | Uxue | 621.902 | 768.678 | 880.371 | 245 | 47 |
| IX | Pitillas eta beste batzuk | 9.180.487 | 8.285.346 | 9.104.560 | 1.987 | 297 |
| X | Murillo, Santakara | 6.794.174 | 4.705.383 | 5.093.405 | 1.103 | 192 |
| Guztira |  | 93.237.613 | 75.057.454 | 90.245.633 | 22.412 | 3.625 |

Honako hauek dira kontsumorik izan ez duten ur-harguneen –ekipatu gabeko azalerei dagozkie– eta instalaziorik ez duten ur-harguneen kopurua, aipatzen diren kanpainetan:

|  |  |  |  |
| --- | --- | --- | --- |
| Kanpaina | 11-12 | 12-13 | 13-14 |
| Kontsumorik gabeko ur-harguneak | 764 | 609 | 503 |
| Ekipatu gabeko hektareak | 4.719 | 3.387 | 2.993 |

Azkeneko kanpainan, ur-harguneen ehuneko 14k ez zuen kontsumorik izan, eta lurraldeko ehuneko 13k ez zeukan ureztatze-instalazioen estaldurarik.

12-13 kanpainan zehar ur-hargune bakoitzak izandako datuak aztertu ditugu, horiexek baitira lan hau egiten hasi ginenean eskuragarri zeuden azkenak; honako hauek dira emaitzak:

|  |  |
| --- | --- |
| Kontzeptua | Kopurua |
| Guztizko kontsumoa | 75.057.454 m3 |
| Ur-harguneen kopurua | 3.625 |
| Kontsumorik gabeko ur-harguneak | 609 |
| Kontsumorik handiena izan duen ur-hargunea | 151.060 m3 |

Kontsumoaren ehuneko 10 (7.509.307 m3) 101 ur-hargunek egin dute –ur-harguneen ehuneko 2,8 egiten dute–, 74.478 m3-ko batez bestekoarekin.

Beste 375 ur-hargunek, 1 eta 1.312 m3 bitarteko kontsumoekin, 162.259 m3-ko kontsumoa egin dute, 433 m3-ko batez bestekoarekin.

Kontsumoa duten ur-harguneen batez bestekoa 23.896 m3-koa da.

1.534 dira batez bestekoa baino kontsumo handiagoa duten ur-harguneak.

1.747 ur-hargune badaude kontsumorik handiena duen ur-harguneak duena baino kontsumo ehuneko 10 txikiagoa dutenak.

Datu horiek ongi adierazten dute zenbateko aniztasuna dagoen ur-kontsumoetan ur-hargune desberdinetan, eta kontsumoa zenbat handitu litekeen; betiere, laboreen arabera, logikoa den bezala.

*Vl.2.3. Laboreen bilakaera*

Nafarroako ubidearen 1. fasean sartzen diren lursailak "lehorreko lurrak" kategorian sartzen ziren, eta, nagusiki, zerealaren eta mahatsaren produkzioan erabiltzen ziren.

Egindako gaurkotzeak aukera eman du lehorreko lurra ureztalur bihurtzeko, eta bihurketa horrekin landa daitezkeen produktuen kopurua handitzeko.

Produkzioetan gerta litezkeen aldaketa horiek zenbait alderdik mugatzen dituzte hasieran: nekazarien ezagutzak; produktu berriak jartzeko behar diren inbertsioak; landaketa batek errentagarria izateko urte batzuk eskatzen dituen kasuetan, landarearen bizitza luzea delako (mahatsa, oliboa...), produkzioa aldatzeko zailtasuna; eta, logikoa denez, produkzioen prezioak eta irabazi-tarteak direla-eta espero daitezkeenak.

2003. eta 2004. urteetan, honakoak ziren labore nagusiak:

|  |  |  |  |  |
| --- | --- | --- | --- | --- |
|  | 2003 |  | 2004 |  |
|  | ha. | Ehunekoa, guztizkoaren gainean | ha. | Ehunekoa, guztizkoaren gainean |
| Garagarra | 12.663 | 60,5 | 12.431 | 59,5 |
| Lugorriak | 2.769 | 13,2 | 3.386 | 16,2 |
| Mahastia | 2.154 | 10,3 | 1.919 | 9,2 |
| Garia | 1.878 | 9,0 | 1.528 | 7,3 |
| Honaino, guztira | 19.464 | 93,0 | 19.264 | 92,2 |

Datu horietatik ondorioztatzen denez, eta lugorriak kontuan hartuta, garagarrak, gariak eta mahastiak eremuko lursailen ehuneko 90 baino gehiago egiten zuten.

2013. urtean, produkzioa nabarmen aldatu da. Guztira 48 labore[[4]](#footnote-4) desberdin daude, baina zabalera oso desberdinekin.

|  |  |  |  |  |
| --- | --- | --- | --- | --- |
| Laboreen hektarea kopurua | Labore kopurua | ha kopurua, guztira | Ehunekoa | ha/laborea batez bestekoa |
| <10 | 12 | 60,7 | 0,25 | 5,1 |
| 10-50 | 11 | 326,8 | 1,35 | 29,7 |
| 50-100 | 6 | 419,8 | 1,73 | 70,0 |
| 100-500 | 12 | 2.699,0 | 11,14 | 225 |
| 500-1.000 | 7 | 4.068,5 | 16,79 | 581,2 |
| Lugorriak | 1 | 1.298,0 | 5,36 | 1.298 |
| 1.500-3.000 | 3 | 6.950,0 | 28,68 | 2.316,7 |
| >3000 | 1 | 8.406,3 | 34,70 | 8.406,3 |
|  | 53 | 24.229,1[[5]](#footnote-5) | 100 |  |

Hauexek dira labore nagusiak:

|  |  |  |  |
| --- | --- | --- | --- |
| Laborea | Azalera | Ehunekoa | Ehuneko metatua |
| Artoa | 8.406 | 34,7 | 34,7 |
| Garagarra | 2.943 | 12,1 | 46,8 |
| Mahastia | 2.502 | 10,3 | 57,2 |
| Garia | 1.505 | 6,2 | 63,4 |
| Lugorriak | 1.298 | 5,4 | 68,7 |
| Barazkiak (19 labore) | 3.298 | 14,8 | 83,5 |

Aurreko bi tauletako datuetatik, honakoa ondorioztatzen da:

* Nabarmena da sartu diren labore berrien kopurua, guztira 48 baitira.
* Produktuen ia erdia, 23,50 hektarea baino gutxiagoko zabaleran lantzen dira guztira, eta guztizko zabaleraren ehuneko 1,6 egiten dute.
* Arto alea da eremuan gehien landu den produktua, 8.406 hektarearekin, hain zuzen ehuneko 34,7a. Lursailak ureztalur bihurtu aurretik existitu ere ez zen egiten.
* Garagarra, garia eta mahastia dira, zabalerari begira, hurrengo laboreak, eta gaur egun lurraren ehuneko 28,7 egiten dute; lehen, berriz, ehuneko 75 eta 80 bitarte ziren.

Ondoren, labore nagusien eta lugorriaren banaketa aurkeztuko dugu, eremu bakoitzeko ehunekoaren arabera, bai eta barazkien multzoa ere.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Zenbait laboreren ehunekoa\* | | | | | | |  |
| Sektorea | |  | Arto aleak | Garagarra | Mahastia | Garia | Lugorriak | Barazkiak\*\* |
| I | | Izarbeibar | 28,1 | 5,4 | 5,0 | 18,3 | 2,7 | 23,4 |
| II.1 | | Izarbeibar | 20,0 | 7,5 | 21,5 | 10,8 | 3,0 | 6,8 |
| II.2 | | Artaxoa eta beste batzuk | 46,9 | 11,9 | 4,8 | 5,4 | 3,2 | 8 |
| III | | Artaxoa | 47,1 | 11,7 | 3,7 | 5,7 | 2,1 | 4,2 |
| IV.1 | | Berbintzana eta beste batzuk | 44,7 | 9,9 | 8,7 | 7,6 | 6,5 | 18 |
| IV.2 | | Faltzes eta beste batzuk | 67,3 | 1,6 | 3,1 | 8,8 | 1,9 | 6 |
| IV.3 | | Faltzes, Erriberri | 29,1 | 23,4 | 3,9 | 7,0 | 2,4 | 32,6 |
| IV.4 | | Erriberri | 27,9 | 24,1 | 25,1 | 2,1 | 7,0 | 3,8 |
| IV.5.1 | | Azkoien | 47,8 | 2,9 | 7,1 | 8,2 | 8,6 | 39,8 |
| IV.5.2 | | Caparroso eta beste batzuk | 50,8 | 1,0 | 7,9 | 8,3 | 0,4 | 29,4 |
| V | | Erriberri, Tafalla | 26,0 | 22,9 | 17,0 | 3,7 | 11,4 | 12 |
| VI | | San Martin Unx | 3,3 | 19,5 | 36,4 | 8,4 | 25,3 | 0,3 |
| VII | | Beire | 32,6 | 17,4 | 4,3 | 7,6 | 13,1 | 12,2 |
| VIII | | Uxue | 0,0 | 6,6 | 14,2 | 20,4 | 9,2 | 0 |
| IX | | Pitillas eta beste batzuk | 42,5 | 7,2 | 16,9 | 2,1 | 5,0 | 20,3 |
| X | | Murillo, Santakara | 40,8 | 22,2 | 2,9 | 4,8 | 0,1 | 22,3 |
| Guztira | |  | 37,5 | 13,1 | 11,2 | 6,7 | 5,8 | 14,8 |

\*Ehunekoak hektareen gainean kalkulatu dira, uzta bikoitzak dauzkatenak kontuan hartu gabe.

\*\*Barazkietan, 19 labore desberdin daude, arto gozoa barne.

Taulatik ondorioztatzen den bezala, nabarmen aldakorrak dira sektore desberdinetan labore bakoitzerako erabiltzen diren lursailen ehunekoak. Hartara, esate baterako:

* Arto aleak ehuneko 37,5 egiten du, baina ehuneko 67,3 eta ehuneko 0 bitarte egiten du tokiaren arabera.
* Mahastia, ehuneko 11,2rekin, ehuneko 36,4 eta ehuneko 2,9 bitarte egiten du tokiaren arabera.
* Normalki, arto portzentaje handienak mahasti portzentaje txikienak dauden tokietan gertatzen dira.
* Adierazgarria da V., VI. eta VII. sektoreetan lugorriak ehuneko 11,4, ehuneko 25,3 eta ehuneko 13,1 egitea hurrenez hurren, sektore guztien batez bestekoa ehuneko 5,8koa baita.
* Barazkiak, oro har, 701 ha-tan landatzetik –lurren ehuneko 3,1– 3.298 ha-tan landatzera –lurren ehuneko 14,8– pasa dira. Sektoreen araberako banaketan aniztasun handia dago, zeren eta sektore bateko lurren ehuneko 0 eta 40 bitarte egiten baitu.

*Vl.2.4. Lortutako emaitzak*

Atal honetan, zenbait datu eta informazio aurkezten ditugu, oro har INTIAk egindako azterlan batzuetatik abiatuta. Horiek balioa izateko, kontuan hartu behar dira III. atalean aipatutako mugak. Horietatik guztietatik, azpimarratu nahi dugu kanpaina desberdinetan landatutako produktuen prezioetan izandako aldea; izan ere, alderdi horrek, logikoa den bezala, eragina baitu emaitzei buruz egin daitekeen edozein proiekziotan, edo aztertutako ekitaldiaren arabera emaitzak alda ditzake.

Lehenbizi, nekazaritza-produkzioari buruzko datu batzuk aurkezten dira; ondoren, lortutako etekinari buruzko beste datu batzuk; amaieran, berriz, enpleguaren eta udalen diru-sarreren gaineko eragina aztertzen da. Azterlanak 2013ko datuak biltzen ditu.

*Vl.2.4.1. Nekazaritza-produkzioaren balioa*

Erabilitako metodologia datza, funtsean, 2013ko produkzioak –ureztalurrekin lortutakoak– konparatzean eraldaketaren aurretik zeuden laboreekin lortuko ziren produkzioekin.

Horretarako, logikoa den bezala, departamentuan dauden estatistika desberdinetatik lortutako etekinak eta batez besteko prezioak erabili behar dira.

Hurrengo taulan sektoreka aurkezten ditugu egungo produktibitate gordinerako kalkulatutako balioak eta eraldaketaren aurretiko laboreekin lortuko zen produktibitaterako kalkulatutakoak.

|  |  |  |  |  |  |  |
| --- | --- | --- | --- | --- | --- | --- |
| Sektorea |  | Hektareak | Ureztalurretako balioa (€) | Lehorreko lurretako balioa (€) | Ureztalurrak-lehorreko lurrak (€) | Aldearen ehunekoa |
| I | Izarbeibar | 1.133 | 2.573.927 | 993.604 | 1.580.323 | 159 |
| II.1 | Izarbeibar | 1.051 | 2.441.963 | 1.046.609 | 1.395.354 | 133 |
| II.2 | Artaxoa eta beste batzuk | 3.059 | 14.831.252 | 2.034.361 | 12.796.891 | 629 |
| III | Artaxoa | 1.151 | 2.578.447 | 771.169 | 1.807.278 | 234 |
| IV.1 | Berbintzana eta beste batzuk | 2.323 | 9.670.646 | 1.746.840 | 7.923.806 | 454 |
| IV.2 | Faltzes eta beste batzuk | 897 | 1.707.085 | 586.701 | 1.120.384 | 191 |
| IV.3 | Faltzes, Erriberri | 1.421 | 4.069.093 | 932.168 | 3.136.925 | 337 |
| IV.4 | Erriberri | 2.567 | 4.969.449 | 2.336.116 | 2.633.333 | 113 |
| IV.5.1 | Azkoien | 868 | 3.202.443 | 710.173 | 2.492.270 | 351 |
| IV.5.2 | Caparroso eta beste batzuk | 1.053 | 5.199.961 | 564.666 | 4.635.294 | 821 |
| V | Erriberri, Tafalla | 883 | 1.979.827 | 1.044.243 | 935.584 | 90 |
| VI | San Martin Unx | 815 | 1.297.951 | 1.149.123 | 148.828 | 13 |
| VII | Beire | 1.527 | 3.913.571 | 1.282.935 | 2.630.636 | 205 |
| VIII | Uxue | 245 | 635.178 | 196.181 | 438.997 | 224 |
| IX | Pitillas eta beste batzuk | 1.966 | 5.541.898 | 1.714.183 | 3.827.714 | 223 |
| X | Murillo, Santakara | 1.102 | 3.545.464 | 712.811 | 2.832.654 | 397 |
| Guztira |  | 22.061 | 68.158.156 | 17.821.884 | 50.336.272 | 282 |

Ikus daitekeen bezala, produkzioaren balioa 17,8 milioitik 68,1 milioira pasatzen da, ehuneko 282ko igoerarekin.

Hektarea bakoitzeko balioa 808 eurotik 3.089 eurora pasatzen da.

Batez besteko produkzioak askotarikoak dira sektore desberdinetan, hurrengo taulatik ondorioztatzen den bezala.

Batez besteko produkzioak, sektoreen araberakoak, eraldaketaren aurretik eta eraldaketaren ondoren (eraldaketaren ondorengo balioaren arabera ordenatua).

|  |  |  |  |  |  |  |
| --- | --- | --- | --- | --- | --- | --- |
| Sektorea |  | Ureztalurrak (€/ha) | Aldearen portzentajea/batez bestekoa | Lehorreko lurrak (€/ha) | Aldearen portzentajea/batez bestekoa | Ureztalurrak/lehorreko lurrak aldearen portzentajea |
| IV.5.2 | Caparroso eta beste batzuk | 4.936 | 60 | 536 | -34 | 821 |
| II.2 | Artaxoa eta beste batzuk | 4.848 | 57 | 665 | -18 | 629 |
| IV.1 | Berbintzana eta beste batzuk | 4.163 | 35 | 752 | -7 | 454 |
| IV.5.1 | Azkoien | 3.689 | 19 | 818 | 1 | 351 |
| X | Murillo, Santakara | 3.218 | 4 | 647 | -20 | 397 |
| IV.3 | Faltzes; Erriberri | 2.864 | -7 | 656 | -19 | 337 |
| IX | Pitillas eta beste batzuk. | 2.819 | -9 | 872 | 8 | 223 |
| VIII | Uxue | 2.593 | -16 | 801 | -1 | 224 |
| VII | Beire | 2.562 | -17 | 840 | 4 | 205 |
| II.1 | Izarbeibar | 2.324 | -25 | 996 | 23 | 133 |
| I | Izarbeibar | 2.272 | -26 | 877 | 9 | 159 |
| V | Erriberri, Tafalla | 2.243 | -27 | 1183 | 46 | 90 |
| III | Artaxoa | 2.240 | -27 | 670 | -17 | 234 |
| IV.4 | Erriberri | 1.936 | -37 | 910 | 13 | 113 |
| IV.2 | Faltzes eta beste batzuk | 1.903 | -38 | 654 | -19 | 191 |
| VI | San Martin Unx | 1.593 | -48 | 1410 | 75 | 13 |
| Batez bestekoa |  | 3.089 |  | 808 |  | 282 |

Ikus daitekeen bezala, ureztalurretan bost sektore batez bestekoaren gainetik daude; hamaika sektore, berriz, batez bestekoaren azpitik. Batez bestekoarekin konparatuta dagoen aldea ehuneko +60tik ehuneko -48ra bitartekoa da.

Lehorreko lurren kasuan ere, dispertsioa esanguratsua da, zeren eta ehuneko +48tik ehuneko -33ra bitartekoa baita: zortzi esparru batez bestekoaren gainetik daude eta beste zortzi azpitik.

Ureztalurren eta lehorreko lurren produktibitatean sektoreka gertatzen den aldea aztertuz gero, ikusiko dugu aldea oso nabarmena dela, igoera ehuneko 13tik ehuneko 821era bitartekoa baita.

Horrek guztiak erakusten digu aniztasun handia dagoela sektoreen datuetan.

*Vl.2.4.2. Lortutako etekinak*

Aurreko atalekoa baino informazio konplexuagoa da lortutako etekinei dagokiena; izan ere, ureztalurren bihurketak eta labore-aldaketak beraiekin dakarte, produkzioa aldatzearekin batera, produkzio-kostuak ere aldatzea. Horrenbestez, produktibitate gordinaren balioak izan duen gorakada ez da proportzionala enpresa-etekinekiko.

Zenbatespen hori egiteko, "eredutako ustiategi" baten kostuak ezartzen dira, kostu finkoak eta aztergai den laboreari egotz dakizkiokeen kostu aldakorrak ezarrita; horretarako, kontuan hartzen dira INTIAk edo departamentuak gomendatutako lan, produktu eta dosiak.

Hurrengo taulan sektoreka aurkezten ditugu egungo produkziorako kalkulatutako etekinak eta eraldaketaren aurretiko laboreekin lortuko zen produktibitaterako kalkulatutakoak.

|  |  |  |  |  |  |  |
| --- | --- | --- | --- | --- | --- | --- |
| Sektorea |  | Hektareak | Ureztalurretako balioa (€) | Lehorreko lurretako balioa (€) | Ureztalurrak-lehorreko lurrak (€) | Aldearen ehunekoa |
| I | Izarbeibar | 1.128 | 846.720 | 204.134 | 642.586 | 315 |
| II.1 | Izarbeibar | 1.051 | 751.425 | 216.467 | 534.958 | 247 |
| II.2 | Artaxoa eta beste batzuk | 2.919 | 1.997.781 | 186.804 | 1.810.977 | 969 |
| III | Artaxoa | 1.139 | 963.759 | 77.456 | 886.303 | 1.144 |
| IV.1 | Berbintzana eta beste batzuk | 2.275 | 1.739.122 | 245.702 | 1.493.420 | 608 |
| IV.2 | Faltzes eta beste batzuk | 897 | 508.584 | 71.768 | 436.816 | 609 |
| IV.3 | Faltzes, Erriberri | 1.406 | 1.243.093 | 193.965 | 1.049.128 | 541 |
| IV.4 | Erriberri | 2.567 | 1.570.623 | 418.447 | 1.152.176 | 275 |
| IV.5.1 | Azkoien | 859 | 1.232.101 | 143.407 | 1.088.695 | 759 |
| IV.5.2 | Caparroso eta beste batzuk | 1.030 | 1.633.388 | 79.347 | 1.554.042 | 1.959 |
| V | Erriberri, Tafalla | 883 | 620.834 | 181.838 | 438.996 | 241 |
| VI | San Martin Unx | 815 | 192.639 | 257.534 | -64.895 | -25 |
| VII | Beire | 1.505 | 947.876 | 203.205 | 744.671 | 366 |
| VIII | Uxue | 245 | 262.590 | 28.411 | 234.179 | 824 |
| IX | Pitillas eta beste batzuk | 1.950 | 1.967.181 | 310.075 | 1.657.105 | 534 |
| X | Murillo, Santakara | 1.099 | 1.551.585 | 149.440 | 1.402.145 | 938 |
| Guztira |  | 21.767 | 18.029.301 | 2.967.998 | 15.061.302 | 507 |

Taulatik ondorioztatzen denez, errentagarritasuna 3 milioikoa izatetik 18 milioikoa izatera pasatzen da, ehuneko 507ko igoerarekin.

Hektarea bakoitzeko balioa 136 eurotik 828 eurora pasatzen da.

Batez besteko emaitzak askotarikoak dira sektore desberdinetan, hurrengo taulatik ondorioztatzen den bezala.

Sektorekako batez besteko emaitzak, eraldaketa baino lehen eta hura egin ondoren.

|  |  |  |  |  |  |  |
| --- | --- | --- | --- | --- | --- | --- |
| Sektorea |  | Ureztalurrak (€/ha) | Aldearen portzentajea/batez bestekoa | Lehorreko lurrak (€/ha) | Aldearen portzentajea/batez bestekoa | Ureztalurrak/lehorreko lurrak aldearen portzentajea |
| IV.5.2 | Caparroso eta beste batzuk | 1.585 | 91 | 77 | -43 | 1.958 |
| IV.5.1 | Azkoien | 1.435 | 73 | 167 | 23 | 759 |
| X | Murillo, Santakara | 1.412 | 71 | 136 | 0 | 938 |
| VIII | Uxue | 1.072 | 29 | 116 | -15 | 824 |
| IX | Pitillas eta beste batzuk | 1.009 | 22 | 159 | 17 | 535 |
| IV.3 | Faltzes, Erriberri | 884 | 7 | 138 | 1 | 541 |
| III | Artaxoa | 846 | 2 | 68 | -50 | 1.144 |
| IV.1 | Berbintzana eta beste batzuk | 764 | -8 | 108 | -21 | 607 |
| I | Izarbeibar | 751 | -9 | 181 | 33 | 315 |
| II.1 | Izarbeibar | 715 | -14 | 206 | 51 | 247 |
| V | Erriberri, Tafalla | 703 | -15 | 206 | 51 | 241 |
| II.2 | Artaxoa eta beste batzuk | 684 | -17 | 64 | -53 | 969 |
| VII | Beire | 630 | -24 | 135 | -1 | 367 |
| IV.4 | Erriberri | 612 | -26 | 163 | 20 | 275 |
| IV.2 | Faltzes eta beste batzuk | 567 | -32 | 80 | -41 | 609 |
| VI | San Martin Unx | 236 | -71 | 316 | 132 | -25 |
| Batez bestekoa |  | 828 |  | 136 |  | 509 |

Ikus daitekeen bezala, ureztalurretan zazpi dira batez besteko errentagarritasunetik gora daudenak, eta bederatzi, berriz, azpitik daudenak. Batez bestekoarekin konparatuta dagoen aldea ehuneko +91tik ehuneko -71ra bitartekoa da.

Lehorreko lurren kasuan, zortzi dira batez bestekoaren gainetiko errentagarritasuna dutenak, sektore bat batez bestekoan dago eta zazpi sektore, azkenik, batez bestekoaren azpitik daude. Aldea ehuneko +132tik ehuneko -53ra bitartekoa da.

Ureztalurren eta lehorreko lurren errentagarritasunean sektoreka gertatzen den aldea aztertuz gero, ikusiko dugu aldea oso nabarmena dela: ehuneko 1.958ko igoera batetik ehuneko -15eko jaitsiera batera.

Produkzioa aztertzean gertatu bezala, ikusten da sektore desberdinetan dispertsio handia dagoela.

Nabarmena da lehorreko lurren sektore errentagarriena ureztalurretan errentagarritasun txikiena duena dela, eta eraldaketak emaitza negatiboa ekarri duela. Litekeena da emaitza horren azalpena egotea sektore horretan mahatsaren lanketak izan duen garrantzian (ehuneko 32), artoaren garrantzi txikian (ehuneko 3,3) eta lugorrien ehuneko handian (ehuneko 25).

Ureztatzaileen elkarteak, labore batzuetarako, 2014ko emaitzei buruzko kalkulu bat eskuratu digu, eta emaitzak askotarikoak dira.

Erabilitako metodologian diferentzia txikiak badaude ere, ondoriozta daiteke gastuei buruzko kalkulua antzekoa dela, eta aldea diru-sarreretatik heldu dela, nagusiki 2014an prezioetan izandako aldaketarengatik.

Horri dagokionez, ikus daiteke zenbatekoa den zenbait produkturen prezioek 2009tik 2014ra izan duten aldea. Datuak nekazaritza-estatistikatik lortu ditugu:

Produktuen prezioak (2009-2014 aldia)

Euroak ehun kilogramoko

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 |
| Garia | 14,07 | 16,83 | 21,39 | 24,11 | 20,74 | 18,36 |
| Arroza | 43,87 | 45,00 | 33,06 | 30,05 | 29,00 | 28,19 |
| Garagarra | 12,50 | 17,05 | 20,00 | 23,06 | 16,97 | 16,33 |
| Oloa | 11,43 | 14,27 | 17,84 | 22,07 | 14,93 | 15,46 |
| Artoa | 14,47 | 16,75 | 22,51 | 22,79 | 21,60 | 17,58 |
| Basartoa | 12,90 | 19,50 | 22,65 | 24,34 | 19,67 | 17,43 |

Datu hauetatik ondoriozta daitekeen bezala, urteko aldea oso ere nabarmena da.

Etekinak kalkulatzeko, kontuan hartu behar dira, halaber, produkzioak urtero aldatzen direla klima-baldintza batzuen arabera, eta nekazariak askotan ezin dituela baldintza horiek aldatu. Hartara, esate baterako, INTIAk artoari buruz egindako azterlanetan, enpresa-etekinari buruzko zenbatespen bat egiten da (emaitzan ez dira kontuan hartu ez amortizazioa, ez norberaren obra ez norberaren kapitala) bost produkzio mailaren (11.213 kg/ha-tik 13.000 kg/ha bitarte) eta bost prezio-mailaren arabera (0,145 €/kg-tik hasi eta 0,228 €/kg bitarte). Bada, gehienekoak eta gutxienekoak kenduta, hektarea bakoitzeko 422,89 euro eta 1.097,31 euro bitarteko emaitzak lortzen dira.

Bestalde, diru-sarreretan ageri diren alde horiekin, funtsezko garrantzia dute nekazariek egindako inbertsioetatik heldutako gastuek, lehorreko lurrak ureztalur bihurtzearen ondoriozkoek; izan ere, diru-sarrera txikiak egon diren urteetan, oso nabarmena da amortizazioek izan duten garrantzia. Bistan da epe luzeagoak izateak urteko kostuak gutxitzen dituela.

Produktuen prezioetan eta haien aldaketetan ekoizleek eragiteko daukaten gaitasun txikia kontuan hartuta, bai eta klima-faktoreek urteko produkzioen bolumenean daukaten eragina ere, emaitzak baloratu ahal izateko ekitaldi batean baino gehiagotan egindakoen azterketa bat egin beharra dago.

*Vl.2.4.3. Enpleguaren gaineko eragina.*

III. atalean, azpiegitura honek sortutako enpleguari buruzko azterlan osoa egiteko dauden mugak aipatu dira.

Ondoren, datu batzuk aurkeztuko ditugu, zeinak soilik nekazaritza-sektoreari buruzkoak baitira, beste sektore batzuetan (nekazaritza-industria, zerbitzuak...) eragindakoak kontuan hartu gabe.

INTIAn azterlan teoriko bat egin dute, non eremu ureztagarrian eraldaketa baino lehen eta haren ondoren erabiltzen diren urteko lan unitateak aztertzen baitira.

Urteko lan unitatea da labore batek behar duen arduraldia, eta ardura horren orduen eta urteko jardunaldiari (1.826 ordu) dagozkionen zatidurari dagokio.

Aurrekari horiekin, sektore bakoitzaren hedapenetik eta laboreetatik abiatuta, eraldaketaren aurretiko eta haren ondorengo emaitzak konparatzeko behar diren urteko lan unitateen zenbatespenak egin dira.

Aztertutako 22.292 hektareetarako lortu den emaitza da 230 urteko lan unitatetik 595 urteko lan unitatera pasa dela, ehuneko 159ko hazkundearekin.

Landa Garapeneko Departamentuak 2009-2012 urteetarako egindako azterlan bat badago, Nafarroako Nekazaritzaren Kontabilitate Informazioaren Sarearen (RICAN deitutakoa) datuetatik abiatuta egindakoa, non eremu ureztagarriak ukitutako 22 ustiategiren lagin bat baitago; horietatik 12 ustiategietan ureztalurren azalera handitu da. Azterlan horrek beherakada orokor bat detektatzen du nekazaritzaren lehen sektoreko eskulanean, eta, aitzitik, igoera bat ureztalur gehiago duten ustiategien igoera bat.

Gure aldetik, ubidearen eremu ureztagarriak ukitutako herrietako nekazaritza-enpleguaren bilakaera aztertu dugu.

Nafarroako datuak Gizarte Segurantzaren webgunetik lortu ditugu; herrietakoak, berriz, Gizarte Segurantzari eskatu zitzaizkion.

Datuak aurkeztu baino lehen, bi zehaztapen egin behar dira:

* Erabilitako datuak urte bakoitzeko abenduaren 31ko afiliatuenak dira.
* Aldi horretan erregistro-irizpidea aldatu da; hartara, beren konturako langile diren nekazariak 2008an langile autonomotzat hartzen dira, eta 2009tik autonomoen azpi-atal bat badago, eta langile autonomoen sistema berezi (SETA) gisa jasotzen dira.
* Estatistikaren isilpekotasuna zaintzeko, datuak eman ditugu soilik haien maiztasuna bost baino gehiagokoa edo bostekoa denean; hori dela eta, herri batean bost afiliatu baino gutxiago daudenean, jo dugu, kasu guztietan, hiru direla Gizarte Segurantzaren kasuko araubidean afiliatutako pertsonak.

Honako hau da nekazaritza-enpleguaren bilakaera Nafarroa osorako:

|  |  |  |  |
| --- | --- | --- | --- |
| Nekazaritzako araubide berezia | | | |
| Urtea | Norberaren kontura | Besteren kontura | Guztira |
| 1999 | 2.641 | 8.001 | 10.642 |
| 2000 | 3.045 | 7.772 | 10.817 |
| 2001 | 3.562 | 7.465 | 11.027 |
| 2002 | 4.260 | 7.156 | 11.416 |
| 2003 | 4.965 | 6.878 | 11.843 |
| 2004 | 3.826 | 6.642 | 10.468 |
| 2005 | 4.100 | 6.349 | 10.449 |
| 2006 | 3.905 | 6.078 | 9.983 |
| 2007 | 3.819 | 5.795 | 9.614 |
| 2008 | 4.293 | z.g. |  |
| 2009 | 5.001 | 5.087 | 10.088 |
| 2010 | 4.784 | 4.934 | 9.718 |
| 2011 | 4.890 | 4.789 | 9.679 |
| 2012 | 4.767 | 4.620 | 9.387 |
| 2013 | 3.809 | 4.520 | 8.329 |
| 2014 | 4.489 | 4.417 | 8.906 |
| 2014/1999 | 70% | -45% | -16% |

Datu hauetatik ondorioztatzen denez, guztizko enpleguak ehuneko 16 egin du behera 1999tik 2014ra; halere, ikusten da jokabide desberdina dagoela enplegua norberaren konturakoa izan –ehuneko 45eko jaitsiera– ala besteren konturako izan –ehuneko 70eko igoerarekin–.

2005etik 2014ra aldea ehuneko 9,5ekoa da beren konturako langileen kasuan; ehuneko -30,4koa beren konturako afiliatuen kasuan, eta ehuneko -14koa guztizkoan.

Ukitutako 29 herriak direla-eta aztertutako datuak honako taula honetan erakusten ditugu:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | 2005eko abendua | | | 2010eko abendua | | | 2014ko abendua | | | 2014/2005 aldea | | |
| Eremu ureztagarriko herria | Autonomoa (721) | Besteren kontura (611) | Guztira | Autonomoa (SETA) | Besteren kontura (611) | Guztira | Autonomoa (SETA) | Besteren kontura (161 eta 163) | Guztira | Autonomoa | Besteren kontura | Guztira |
| ADIOS | 3 | 3 | 6 | 0 | 3 | 3 | 0 | 3 | 3 | -3 | 0 | -3 |
| AÑORBE | 12 | 17 | 29 | 8 | 20 | 28 | 8 | 15 | 23 | -4 | -2 | -6 |
| ARTAXOA | 20 | 9 | 29 | 19 | 14 | 33 | 19 | 18 | 37 | -1 | 9 | 8 |
| BEIRE | 11 | 2 | 13 | 7 | 3 | 10 | 10 | 0 | 10 | -1 | -2 | -3 |
| BERBINTZANA | 35 | 7 | 42 | 30 | 10 | 40 | 23 | 17 | 40 | -12 | 10 | -2 |
| BIURRUN-OLKOTZ | 8 | 1 | 9 | 9 | 0 | 9 | 8 | 0 | 8 | 0 | -1 | -1 |
| CAPARROSO | 108 | 96 | 204 | 77 | 91 | 168 | 74 | 111 | 185 | -34 | 15 | -19 |
| ENERITZ | 3 | 3 | 6 | 3 | 0 | 3 | 3 | 3 | 6 | 0 | 0 | 0 |
| FALTZES | 64 | 64 | 128 | 59 | 74 | 133 | 54 | 69 | 123 | -10 | 5 | -5 |
| LARRAGA | 54 | 116 | 170 | 45 | 116 | 161 | 37 | 139 | 176 | -17 | 23 | 6 |
| LEGARDA | 3 | 3 | 6 | 0 | 3 | 3 | **0** | 3 | 3 | -3 | 0 | -3 |
| MARTZILLA | 20 | 14 | 34 | 19 | 35 | 54 | 17 | 33 | 50 | -3 | 19 | 16 |
| MENDIGORRIA | 16 | 7 | 23 | 17 | 3 | 20 | 18 | 3 | 21 | 2 | -4 | -2 |
| MIRANDA ARGA | 17 | 29 | 46 | 13 | 22 | 35 | 10 | 25 | 35 | -7 | -4 | -11 |
| MURILLO EL CUENDE | 33 | 8 | 41 | 18 | 7 | 25 | 14 | 8 | 22 | -19 | 0 | -19 |
| MURILLO EL FRUTO | 32 | 16 | 48 | 25 | 14 | 39 | 25 | 11 | 36 | -7 | -5 | -12 |
| MURUZABAL | 3 | 3 | 6 | 3 | 0 | 3 | 0 | 0 | 0 | -3 | -3 | -6 |
| OBANOS | 9 | 1 | 10 | 10 | 3 | 13 | 9 | 3 | 12 | 0 | 2 | 2 |
| ERRIBERRI | 53 | 18 | 71 | 43 | 19 | 62 | 42 | 22 | 64 | -11 | 4 | -7 |
| AZKOIEN | 58 | 122 | 180 | 74 | 106 | 180 | 73 | 101 | 174 | 15 | -21 | -6 |
| PITILLAS | 9 | 1 | 10 | 11 | 3 | 14 | 13 | 3 | 16 | 4 | 2 | 6 |
| GARES | 10 | 27 | 37 | 10 | 33 | 43 | 13 | 31 | 44 | 3 | 4 | 7 |
| SAN MARTIN UNX | 17 | 4 | 21 | 14 | 7 | 21 | 8 | 8 | 16 | -9 | 4 | -5 |
| SANTAKARA | 30 | 11 | 41 | 26 | 13 | 39 | 24 | 9 | 33 | -6 | -2 | -8 |
| TAFALLA | 73 | 26 | 99 | 67 | 49 | 116 | 69 | 26 | 95 | -4 | 0 | -4 |
| TIRAPU | 3 | 3 | 6 | 5 | 0 | 5 | 3 | 3 | 6 | 0 | 0 | 0 |
| UKAR | 3 | 3 | 6 | 3 | 0 | 3 | 3 | 0 | 3 | 0 | -3 | -3 |
| UXUE | 10 | 0 | 10 | 11 | 0 | 11 | 11 | 3 | 14 | 1 | 3 | 4 |
| UTERGA | 3 | 3 | 6 | 3 | 0 | 3 | 3 | 0 | 3 | 0 | -3 | -3 |
| Guztira | 720 | 617 | 1.337 | 629 | 648 | 1.277 | 591 | 667 | 1.258 | -129 | 50 | -79 |
|  |  |  |  |  |  |  |  |  |  | % -18 | % 8 | % -6 |

Datuak aztertuta, ondorioztatzen da nekazaritza-sektoreko afiliatuen kopurua herri horietan 2005ean 1.337 pertsonakoa izatetik 2014an 1.258 pertsonakoa izatera pasa dela, ehuneko 6ko jaitsierarekin.

Hala eta guztiz ere, jaitsiera orokor horrek jokabide desberdinak dauzka autonomoetan –720tik 591ra pasa dira, ehuneko 18ko jaitsierarekin– eta beren konturako langileetan –617tik 667ra pasa dira, ehuneko 8ko igoerarekin.

Laburbilduz, aipa dezakegu txosten honetan nekazaritza-enpleguari buruz aurkeztutako datuak partzialak direla, zeren eta batzuk okupazio-azterlanetatik (urteko lan unitateak) abiatuta egindako zenbatespenak baitira; besteak, berriz, lurraldearen zati bat ureztagarri duten herrietako Gizarte Segurantzako afiliatuei dagozkie. Logikoa denez, kasu honetan ez da kontuan hartzen beste herrietan bizi eta besteren kontura lan egiten duten pertsonen enplegua.

*Vl.2.4.4. Udalen diru-sarrerak*

Eremu ureztagarrian dauden eskualdeko udalen diru-sarrerek nabaritu dute ureztalurrek lehorreko lurrek baino balio handiagoa dutela eta, horrenbestez, zergen bidezko diru-bilketa handiagoa dela eta herri-lurren esleipenen balioa handiagoa dela, ureztalurrak direnean.

Kontuan hartuta zerga-tasak entitate bakoitzak onesten dituela eta udal batzuek beren balorazio-ponentziak araudi berriaren arabera eguneratu dituztela baina beste batzuek ez, eraldaketatik sortutako diru-bilketa ahalmenari buruz hitz eginen dugu, lehorreko lurren eta ureztalurren katastro-balioetan oinarrituta.

29 udalen datuak "Trabajos Catastrales de Navarra, S.A." enpresa publikoak eman dizkigu, udal inbertsoreen katastroaren kudeaketan laguntzen baitu.

Eremu ureztagarriko 22.444 hektareetatik 3.215 herri-lurretakoak dira; horiek, logikoa denez, ez diote zergarik ordaintzen Udalari.

Hurrengo taulan, katastro-balioen aldea aurkeztuko dugu.

|  |  |  |  |  |
| --- | --- | --- | --- | --- |
|  |  | Lehorreko lurrak | Ureztalurrak | Aldearen ehunekoa |
| Guztizko azalera: 22.444 ha | Araudi zaharra | 14.230.148 | 61.966.425 |  |
| Araudi berria | 9.345.491 | 30.103.355 |  |
| Honaino, guztira | 23.575.639 | 92.069.781 | 291 |
| Herri-lurrak, 3.215 | Araudi zaharra | 2.147.455 | 9.928.731 |  |
| Araudi berria | 971.744 | 3.395.842 |  |
| Honaino, guztira | 3.119.199 | 13.324.573 |  |
|  |  |  |  |  |
| Gainerakoa, 19.229 ha | Guztira | 20.456.440 | 78.745.208 | 327 |

Hau da, lehorreko lurrak ureztalur bilakatzeak berarekin dakarrela ehuneko 327ko igoera gertatzea katastro-balioan eremu ureztagarriko 19.229 hektareetan, herri-lur direnak kenduta.

Udalen diru-bilketen igoera erreala aplikatzen diren tasen araberakoa izanen da.

Bestalde, herri-lur horiek diru-sarrera handiagoak eragiten dituzte, zeren eta handiagoak baitira esleipendunek herri-lurren aprobetxamenduengatik egiten dituzten ekarpenak.

1.916 hektareatako datuak eskuratu ahal izan ditugu. Lehorreko lurren esleipen-prezioa, herrien eta lurren arabera, 33 €/ha-tik 178 €/ha-ra bitartekoak dira; ureztalurrenak, berriz, 165€/ha-tik 553€/ha-ra bitartekoak.

Egindako kalkuluen arabera, 1.916 hektarea horien diru-bilketa lehorrean 177.828 eurokoa izatetik 892.941 eurokora izatera pasa da; hau da, hektarea bakoitzeko 499 euroko batez besteko igoera egon da. Igoera hori 3.215 hektareei aplikatuz gero, urteko 1.603.537 euro ateratzen dira.

Kalkulu teoriko horietan, jakina, eragina dute udalek herri-lurretako loteak esleitzeko hartzen dituzten erabakiek, bai eta prezioak eguneratzeko behar duten denborak, zeren eta normalean epe luzeko emakidak izaten baitira.

Vl.3. Ureztatzearen kostuaren alderaketa

Ureztalur desberdinen ustiaketa-kostuaren datuak alderatzean, kontuan hartu behar dira, halaber, haien ezaugarriak (zabalera, ur-bolumena, ureztaketa mota, antzinatasuna eta abar), zeren eta eragin nabarmena izan baitezakete kostuetan.

INTIAk azterlan konparatibo bat helarazi digu, 2014ko martxokoa, ubideko eremu ureztagarriaren zabalpenean sartutako ureztalurren kostuei buruzkoa.

Jarduketa hori banatuta dagoen 19 eremuetatik, 13 lehorreko lurrenak eta ureztalur tradizionalenak dira eta 6 presio bidezko ureztalurrenak, eta horiexek dira aztertu direnak.

Sei eremu horietarako, kostuak 2011ko kontsumoen arabera konparatu dira ubidearen sistematik etorriko liratekeenekin, ureztalur tradizionalen kostuak, horrenbestez, aztertu gabe.

Ureztalur hauen ustiaketa-kostu aipagarrienak honako hauei dagozkie: ureztatze-sarearen konponketei eta mantentze-lanei, administrazioari eta aseguruei, zaintzari eta uraren ponpatzearekin lotutako kostuei (energia eta ponpatze-estazioen konpontzea eta mantentzea). Horri dagokionez, aipatu beharra dago nolako eragina daukan energiaren kostuak –zeinaren prezioa nabarmen igo baita azken urteetan– desnibel handiak gainditu behar direnean.

Ubidearen kasuan ustiaketa-kostuak txostenean jada aipatu direnak dira (Itoizko kanona, ubideko kanona eta ustiaketaren kanona).

Laburbilduz, datu hauetatik ondorioztatzen da ubidearen erabilerak kostu nabarmen txikiagoa eragiten duela, ehuneko 50 ingurukoa, ur bolumen handia erabiltzen dituzten ureztalurrek baino, eta hori nabarmenagoa da ponpatzearen altuera handia denean, energia-kostuek daukaten garrantzia dela eta.

Gainerako kasuetan, emaitzek, oro har, ez dute alde handirik erakusten.

Kasu guztietan, eragin handia dute ezarritako laboreek eta aurreikusitako ordezko laboreek, zeren eta horiek baitira kontsumitu beharreko ura determinatzen dutenak.

Txosten hau eman da araudi indardunak ezarritako izapideak bete ondoren, Jesús Muruzabal Lerga auditore jaunak proposatuta, bera izan baita lan honen arduraduna.

Iruñean, 2015eko irailaren 30ean

Lehendakaria: Helio Robleda Cabezas

Behin-behineko txostenari aurkeztutako alegazioak

Kontuen Ganberak "Nafarroako ubidearen eremu ureztagarria" izenburupean egin duen behin-behineko txostena dela eta, honako alegazioak aurkeztu ditu Landa Garapeneko, Ingurumeneko eta Toki Administrazioko kontseilariak:

Gaur egun, Nafarroako Gobernurako 2015-2019 urteetarako programa akordioan, "azpiegituren" ataleko 3. puntuan jasotakoa betez, bai proiektua, bai eratorritako adierazle ekonomikoak berrikusten ari gara une honetan; hori dela eta, komenigarritzat jotzen da berrikuspen hori egin ondoren Kontuen Ganberak beste txosten bat egitea. Txosten hori bidezkoa den moduan eskatuko da.

Iruñean, 2015eko irailaren 28an

Landa Garapeneko, Ingurumeneko eta Toki Administrazioko kontseilaria: Isabel Elizalde Arretxea

Behin-behineko txostenari aurkeztutako alegazioei Kontuen Ganberak emandako erantzuna

Landa Garapeneko, Ingurumeneko eta Toki Administrazioko kontseilariak aurkeztutako alegazioak aztertuta, txostenean erantsi ditugu, uste baitugu ez diotela haren edukiari eragiten, eta behin-behineko txostena behin betikotzat jo dugu.

Iruñean 2015eko irailaren 29an

Lehendakaria: Helio Robleda Cabezas

1. Hartara, esate baterako, Aragoiko Ubide Inperiala, Fontellas eta Fuentes de Ebro artekoa, 1776tik 1790era eraiki zen, eta gaur egun zerbitzuan jarraitzen du. [↑](#footnote-ref-1)
2. Itoizko dike osagarria sartu gabe. [↑](#footnote-ref-2)
3. Gaur egun, 2001eko Urei buruzko Legearen testu bategina dago indarrean. [↑](#footnote-ref-3)
4. Zerrendan 53 agertzen dira, zeren eta, azaleraren eraginetarako, lugorri, mintegi, negutegi, baratze eta zuhaitzak ere hartzen baitira. [↑](#footnote-ref-4)
5. Kasu honetan, hektarea gehiago daude, zeren eta uzta bikoitzetara bideratutako lurrak kontuan hartzen baitira. [↑](#footnote-ref-5)